open-index/open-wikipedia-markdown huggingface dataset:
চিতাৰা দেৱী

**চিতাৰা দেৱী** (৮ নৱেম্বৰ ১৯২০ – ২৫ নৱেম্বৰ ২০১৪) এগৰাকী বিখ্যাত ভাৰতীয় নৃত্য পটীয়সী। শাস্ত্ৰীয় নৃত্যৰ অন্যতম কথকৰ তেওঁ এগৰাকী আগশাৰীৰ নৃত্যশিল্পী আছিল। নৃত্যৰ জৰিয়তে বহুতো বঁটা আৰু সন্মান লাভ কৰা চিতাৰা দেৱী পৃথিৱীৰ বিভিন্ন ঠাইত কথক নৃত্য প্ৰদৰ্শন কৰিছে। তাৰে ভিতৰত অন্যতম হল ১৯৬৭ চনত লণ্ডনৰ ৰয়েল এলবাৰ্ট হল আৰু কাৰ্ণেগী হল।

২০১৪ চনৰ ২৫ নৱেম্বৰ তাৰিখে মুম্বাইৰ যশলোক হস্পিটেলত চিতাৰা দেৱীয়ে দীৰ্ঘদিনীয়া অসুস্থতাৰ পিছত মৃত্যু বৰণ কৰে।
## ব্যক্তিগত জীৱন
চিতাৰা দেৱীয়ে প্ৰথমে অভিনেতা নাজিৰ আহমেদ খানৰ লগত বিবাহপাশত আবদ্ধ হয়। তেওঁলোকৰ বয়সৰ পাৰ্থক্য ১৬ বছৰ আছিল। কিছুদিনৰ পিছতেই তেওঁলোকৰ বিবাহ বিচ্ছেদ হয়। তাৰ পিছত তেওঁ চলচ্চিত্ৰ নিৰ্মাতা কে.আছিফৰ সৈতে বিয়াত বহে। কিছুদিনৰ পিছত তেওঁৰ লগতো চিতাৰা দেৱীৰ বিবাহ বিচ্ছেদ হয়।

দ্বিতীয় বিবাহ বিচ্ছেদৰ পিছত তেওঁ প্ৰতাপ বাৰতৰ লগত তৃতীয় বিবাহ কৰে। তেওঁলোকৰ এটি পুত্ৰ সন্তান ৰঞ্জিত বাৰত ১৯৫০ চনত জন্ম হয়।
## শিল্পী জীৱন
চিতাৰা দেৱী এগৰাকী বিখ্যাত কথক নৃত্য শিল্পী আছিল। ইয়াৰ লগতে তেওঁ ভাৰত নাট্যম আৰু অন্যান্য ভাৰতীয় লোকনৃত্যত পাৰ্গত আছিল। তেওঁ ৰাছিয়াৰ বেলেট নৃত্য আৰু অন্যান্য পাশ্চাত্য নৃত্যও শিকিছিল। বয়স বাঢ়ি অহাৰ লগে লগে তেওঁ নৃত্য কৰিবলৈ কমাই দি কিতাপ লিখিবলৈ আৰু কথকৰ ওপৰত গৱেষণা কৰিবলৈ আৰম্ভ কৰিছিল। তেওঁ বলিউডৰ কেইবাগৰাকী বিখ্যাত অভিনেত্ৰী যেনে মধুবালা, ৰেখা, মালা সিনহা আৰু কাজলক কথকৰ প্ৰশিক্ষণ দিছিল।

২০১৪ চনৰ ২৫ নৱেম্বৰ তাৰিখে মুম্বাইৰ যশলোক হস্পিটেলত চিতাৰা দেৱীয়ে দীৰ্ঘদিনীয়া অসুস্থতাৰ পিছত মৃত্যু বৰণ কৰে।

## বঁটা আৰু সন্মান
চিতাৰা দেৱীয়ে দেশ-বিদেশৰ বহু বঁটা আৰু সন্মান লাভ কৰিছে। তাৰে ভিতৰত উল্লেখযোগ্য হল, সংগীত নাটক একাডেমী বঁটা (১৯৬৯), পদ্মশ্ৰী (১৯৭৩), কালিদাস সন্মান (১৯৯৫) আৰু নৃত্য নিপুণ সন্মান।

তেওঁ পদ্মভূষণ গ্ৰহণ কৰিবলৈ অস্বীকাৰ কৰে। তেওঁ ইয়াক অপমান বুলি অভিহিত কৰিছিল আৰু ভাৰত ৰত্নৰ বাহিৰে আন একো পুৰস্কাৰ গ্ৰহণ নকৰে বুলি উল্লেখ কৰিছিল।

২০১৭ চনৰ ৮ নৱেম্বৰ তাৰিখে তেওঁৰ ৯৭তম জন্মদিনত গুগুলে এক ডুডুল জাৰি কৰিছিল।

১৬ বছৰ বয়সত কবিগুৰু ৰবীন্দ্ৰনাথ ঠাকুৰে তেওঁৰ নৃত্য দেখি *নৃত্য সম্ৰাজ্ঞী* উপাধি প্ৰদান কৰিছিল। আৰু পিছলৈ তেওঁ *নৃত্য সম্ৰাজ্ঞী* আৰু *কথকৰ ৰাণী* হিচাপে জনাজাত হল।

## তথ্য উৎস

## বাহ্যিক সংযোগ
* 
*চিতাৰা দেৱীৰ দুৰ্লভ চিত্ৰ

শ্ৰেণী:ভাৰতৰ ব্যক্তি
শ্ৰেণী:মৃত ব্যক্তি
শ্ৰেণী:ভাৰতীয় নৃত্যশিল্পী
শ্ৰেণী:পদ্মশ্ৰী বঁটা বিজয়ী
শ্ৰেণী:সংগীত নাটক একাডেমী বঁটা বিজয়ী
কোকৰাঝাৰ সংঘৰ্ষ ২০১২

২০১২ চনৰ জুলাই মাহত অসমৰ কোকৰাঝাৰত থলুৱা বড়ো আৰু বঙালীভাষী মুছলমানৰ মাজত সংঘৰ্ষ হৈছিল। প্ৰথম ঘটনাটো হৈছিল ২০ জুলাইৰ দিনা। ৮ আগষ্টলৈ ৭৭ জন লোকৰ মৃত্যু হৈছিল। ৪ লাখতকৈও অধিক লোকে ৪০০ খনতকৈও অধিক গাওঁৰ পৰা বিতাৰিত হৈ ২৭০ টা শৰণাৰ্থী শিবিৰত আশ্ৰয় লব লগীয়া হৈছিল। ১১ জন লোক নিৰুদ্দেশ হৈছিল।

## আঁৰৰ কথা
বড়ো আৰু মুছলমানসকলৰ মাজত ২০১২ চনৰ আগৰে পৰাই ভিতৰুৱা সংঘৰ্ষ চলি আছিল। মুছলমানসকলে নিজকে ব্ৰিটিছে পূৰ্ববংগৰ পৰা বনুৱা হিচাপে অনা মুছলমানৰ বংশধৰ বুলি দাবী কৰিছিল যদিও জনজাতীয় লোকসকলে মুছলমানসকল ভাৰত পাকিস্তানৰ যুদ্ধৰ সময়ত শৰণাৰ্থী হিচাপে আৰু বাংলাদেশৰ পৰা অবৈধ অনুপ্ৰৱেশৰ জৰিয়তে প্ৰৱেশ কৰা বুলি অভিযোগ কৰি আহিছিল।

## কোকৰাঝাৰত সংঘৰ্ষ
২০১২ চনৰ ২০ জুলাইৰ দিনা অচিনাক্ত দুৰ্বৃত্তই জয়পুৰত চাৰিজন বড়ো যুৱকক হত্যা কৰাৰ পিছতে সংঘৰ্ষৰ সূত্ৰপাত হয়। ইয়াৰ পিছদিনাই মানে ২১ জুলাইৰ দিনা হোৱা আক্ৰমণত দুজন মুছলমানৰ মৃত্যু হোৱাৰ লগতে কেইবাজনো আহত হয়। প্ৰায় আশীজন মানুহৰ মৃত্যু হয় য’ত অধিকাংই আছিল মুছলমান আৰু কেইজনমান বড়ো। চাৰি লাখতকৈয়ো অধিক লোকে ঘৰ-বাৰী এৰি শিবিৰত আশ্ৰয় লব লগা হয়। তাৰেও বেছিসংখ্যক আছিল মুছলমান। ভাৰতীয় সেনাক দেখা মাত্ৰেই গুলীওৱাৰ আদেশ দি নিয়োগ কৰা হ’ল।

## কেন্দ্ৰীয় চৰকাৰৰ প্ৰতিক্ৰিয়া
কোকৰাঝাৰৰ সাংসদ চাঞ্চুমা খুংগুৰ বিচমূতিয়াৰীৰ অনুৰোধত ভাৰতৰ প্ৰধানমন্ত্ৰী মনমোহন সিঙে অসমৰ মূখ্যমন্ত্ৰী তৰুণ গগৈক মাতি নি শান্তি স্থাপনৰ বাবে প্ৰয়োজনীয় ব্যৱস্থা গ্ৰহণ কৰিবলৈ নিৰ্দেশ দিয়ে। ৰাজ্যিক আইনৰক্ষী বাহিনীৰ প্ৰচেষ্টাসত্ত্বেও সংঘৰ্ষ অব্যাহত থকাত ২৪ জুলাইৰ দিনা কেন্দ্ৰীয় চৰকাৰে পেৰামিলিটাৰী দল আৰু ভাৰতীয় সেনাৰ ১৩ টা দল প্ৰেৰণ কৰে। সেইদিনাই দেখামাত্ৰেই গুলীওৱাৰ নিৰ্দেশ দিয়া হয় আৰু কোকৰাঝাৰত অনিৰ্দিষ্টকালীন সান্ধ্য আইন বলৱৎ কৰা হয়। তদুপৰি সেইদিনাই কোকৰাঝাৰৰ ৰামপুৰ আৰু চাপৰকাটাত চাৰিজন যুৱকৰ পুলিচৰ গুলীত মৃত্যু হয়। ২৫ জুলাই ২০১২-ৰ পৰা কেন্দ্ৰীয় বাহিনীৰ সুৰক্ষাৰে ৰেল চলাচল পুনৰ আৰম্ভ হয়।

২৬ জুলাই ২০১২-ত কোকৰাঝাৰত অনিৰ্দিষ্টকালীন সান্ধ্য আইন আৰু চিৰাং আৰু ধুবুৰীত নিশা সান্ধ্য আইন ঘোষণা কৰা হয়।২৬জুলাইৰ দিনা য়ে মৃতকৰ আত্মীয়লৈ ৬লাখকৈ টকা আৰু গৃহহাৰা লোকসকলক চৰকাৰী খৰচত নতুন ঘৰ দিয়াৰ কথা ঘোষণা কৰে।২৮জুলাই,২০১২ৰ দিনাখন হ’ম ছেক্ৰেটাৰী আৰ কে সিঙে কোকৰাঝাৰ জিলা ভ্ৰমণ কৰে।

## চিবিআই তদন্ত
৭ আগষ্ট ২০১২-ত ভাৰত চৰকাৰে ঘটনাটো অনুসন্ধান কৰাৰ দায়িত্ব চিবিআইক অৰ্পণ কৰে। ১৯ ছেপ্তেম্বৰত চিবিআইয়ে ২০ জুলাইৰ দিনা চাৰিজন বড়ো যুৱকক হত্যা কৰাৰ অপৰাধত চাৰিজন যুৱকক গ্ৰেপ্তাৰ কৰে। তেওঁলোক হ’ল মহম্মদ আদম আলী, মহম্মদ হাছেম আলী, মহম্মদ কোৰবাণ আলী শ্বেইখ আৰু মহম্মদ ইমৰাণ হুছেইন। লগতে বিপিপিএফৰ বিধায়ক প্ৰদীপ ব্ৰহ্মকো গ্ৰেপ্তাৰ কৰা হয়। তেওঁলোকে ঘটনাৰ লগত জড়িত বুলি স্বীকাৰ কৰাৰ পিছত গ্ৰেপ্তাৰ কৰা হৈছিল। পিছলৈ চিবিআইয়ে ঘটনাটোৰ মূল দোষী অসম আৰক্ষীৰ কনিষ্টবল মহিবুৰ ইছলামক গ্ৰেপ্তাৰ কৰে।

## তথ্য সংগ্ৰহ

শ্ৰেণী:ভাৰতৰ ৰাজনৈতিক-সাম্প্ৰদায়িক হিংসাত্মক ঘটনা
শ্ৰেণী:স্বাধীনোত্তৰ অসম
শ্ৰেণী:বড়ো জনগোষ্ঠী
অৰুণিমা সিনহা

**অৰুণিমা সিনহা** (জন্ম ২০ জুলাই, ১৯৮৮) কটা যোৱা ভৰিৰে মাউণ্ট এভাৰেষ্ট আৰু মাউণ্ট ভিনছন বগোৱা বিশ্বৰ প্ৰথমগৰাকী মহিলা আৰোহী। অৰুণিমা সিনহা এগৰাকী ৰাষ্ট্ৰীয় পৰ্য্যায়ৰ ভলীবল খেলুৱৈ আছিল। ২০১১ চনত এটা ডকাইতৰ দলক বাধা দিবলৈ লওঁতে দলটোৱে অৰুণিমাক চলন্ত ৰে'লৰ পৰা পেলাই দিয়ে। সেই ঘটনাটোত সৌভাগ্যক্ৰমে অৰুণিমা ৰক্ষা পৰে যদিও এখন ভৰি আঁঠুৰ তলৰ পৰা কাটিব লগা হয়।

অৰুণিমাৰ লক্ষ্য আছিল প্ৰতিখন মহাদেশৰ সৰ্বোচ্চ শৃংগ আৰোহণ কৰা আৰু তাত ভাৰতৰ জাতীয় পতাকা উত্তোলন কৰা। ২০১৪ চন পৰ্য্যন্ত অৰুণিমাই ইতিমধ্যে ছয়টাকৈ শৃংগ আৰোহণ কৰিছে: এছিয়া মহাদেশৰ মাউণ্ট এভাৰেষ্ট, আফ্ৰিকাৰ কিলিমাঞ্জাৰ', ইউৰোপৰ এলব্ৰাছ, অষ্ট্ৰেলিয়াৰ কছিয়াজক', আৰ্জেণ্টিনাৰ একনকাগুৱা আৰু ইণ্ডোনেছিয়াৰ কাৰ্ছ্টেনজ্ পিৰামিড (পানকাক জায়া)। যোৱা ২০১৯ বৰ্ষৰ ৪ জানুৱাৰীত তেওঁ এণ্টাৰ্কটিকাস্থিত মাউণ্ট ভিনছন শৃংগ আৰোহণ সফলতাৰে সম্পূৰ্ণ কৰে।

## প্ৰাৰম্ভিক জীৱন আৰু কেৰিয়াৰ
সিনহাৰ জন্ম হয় ভাৰতৰ উত্তৰ প্ৰদেশ ৰাজ্যৰ আম্বেদকাৰ নগৰত।

## ৰে'ল দুৰ্ঘটনা
প্ৰাক্তন ৰাষ্ট্ৰীয় ভলীবল আৰু ফুটবল খেলুৱৈ অৰুণিমাই চি. আই. এছ. এফ.ৰ এটা পৰীক্ষাত অৱতীৰ্ণ হ'বলৈ ২০১১ চনৰ ১২ এপ্ৰিলত লক্ষ্ণৌৰ পৰা দিল্লী অভিমুখী পদ্মাৱতী এক্সপ্ৰেছ ট্ৰেইনত উঠিছিল। সেই যাত্ৰাপথতে এটা ডকাইতৰ দলে অৰুণিমাৰ বেগ আৰু সোণৰ চেইন কাঢ়ি নিবলৈ অৰুণিমাক দবাৰ বাহিৰলৈ গতিয়াই দিয়ে। সেই ঘটনাটো সুঁৱৰি অৰুণিমাই কৈছিল:

অৰুণিমাই ৰে'লপথত পৰি যোৱাৰ পিছ মুহূৰ্ততে সমান্তৰাল পথেৰে আহি থকা আন এখন ৰে'লগাড়ীয়ে তেওঁৰ আঁঠুৰ তলৰ অংশৰে পাৰ হৈ যায়। আঁঠু আৰু কঁকালৰ গাঁথিত গুৰুতৰভাৱে আঘাত পোৱা অৰুণিমাক ততাতৈয়াকৈ চিকিৎসালয়লৈ লৈ যোৱা হৈছিল। কিন্তু চিকিৎসকে তেওঁৰ জীৱন বচাবলৈ এখন ভৰিৰ আঁঠুৰ তলৰ অংশটো কাটি পেলাবলৈ বাধ্য হয়।

ভাৰতীয় খেল মন্ত্ৰালয়ে অৰুণিমাক ক্ষতিপূৰণ হিচাপে ২৫,০০০ টকা দিছিল। সংবাদটোৱে দেশজুৰি ব্যাপক চৰ্চা লাভ কৰাত যুৱ পৰিক্ৰমা আৰু খেল বিভাগৰ তদানীন্তন মন্ত্ৰী অজয় মাকেনে চিকিৎসাৰ খৰচৰ বাবে অতিৰিক্ত ২,০০,০০০ টকা ঘোষণা কৰিছিল। লগতে চি. আই. এছ. এফ.ত এটা চাকৰি প্ৰদানৰো ব্যৱস্থাও কৰিছিল। ভাৰতীয় ৰে'ল বিভাগেও তেওঁক এটা চাকৰিৰ পদ যাঁচিছিল।

২০১১ চনৰ ১৮ এপ্ৰিলত উন্নত চিকিৎসাৰ বাবে অৰুণিমাক সৰ্বভাৰতীয় চিকিৎসা বিজ্ঞান প্ৰতিষ্ঠান (এইমছ্) লৈ যোৱা হৈছিল। তাত তেওঁ চাৰি মাহ কটায়। দিল্লীস্থিত ব্যক্তিগত খণ্ডৰ ভাৰতীয় প্ৰতিষ্ঠান এটাই তেওঁৰ বাবে বিনামূলীয়াকৈ এখন কৃত্ৰিম ভৰিৰ ব্যৱস্থা কৰি দিছিল।

## তথ্যসূত্ৰ

শ্ৰেণী:জীৱিত ব্যক্তি
শ্ৰেণী:ভাৰতৰ ব্যক্তি
শ্ৰেণী:ভাৰতীয় পৰ্বতাৰোহী
শ্ৰেণী:পদ্মশ্ৰী বঁটা বিজয়ী
শ্ৰেণী:ভাৰতৰ অনুপ্ৰেৰণাদায়ী বক্তা
ভাৰতত বাল্য বিবাহ

thumb|ৰাজ্য অনুসৰি ভাৰতবৰ্ষত বাল্য বিবাহৰ হাৰ, ২০১৫
ভাৰতীয় আইন অনুসৰি **বাল্য বিবাহ** হৈছে ১৮ বছৰতকৈ তলৰ বয়সৰ ছোৱালী আৰু ২১ বছৰতকৈ তলৰ বয়সৰ ল'ৰাৰ বিবাহ। দুৰ্বল আৰ্থ-সামাজিক
অৱস্থাৰ কাৰণে অধিকাংশ কমবয়সীয়া ছোৱালী বাল্য বিবাহপাশত আৱদ্ধ হ'বলগীয়া হৈছে। 

কিছু বছৰ আগলৈকে ভাৰতত ব্যাপকভাৱে বাল্য বিবাহ প্ৰচলিত আছিল। এতিয়াও ভাৰতত বাল্য বিবাহ সম্পূৰ্ণৰূপে নাইকিয়া হৈ যোৱা নাই। ১৯৯৮ চনত *দ্য ইণ্টাৰনেশ্যনেল চেণ্টাৰ ফৰ ৰিচাৰ্ছ অন ৱুমেন-ইউনিচেফ* প্ৰকাশনে চলোৱা এটা সৰু নিদৰ্শন সমীক্ষাৰ পৰা পোৱা হিচাপ অনুসৰি ভাৰতত বাল্য বিবাহৰ হাৰ ৪৭% যদিও ২০০৫ চনত ৰাষ্ট্ৰসংঘই দিয়া প্ৰতিবেদন অনুসৰি এই হাৰ ৩০%। ২০০১ চনৰ জনগণনাৰ তথ্য অনুসৰি ভাৰতত ১০ বছৰ বয়সতকৈ কমবয়সীয়া বিবাহিতা ছোৱালীৰ সংখ্যা শূন্য, ১০-১৪ বছৰ বয়সৰ ভিতৰত বিবাহিতা ছোৱালীৰ সংখ্যা ১.৪ মিলিয়ন আৰু ১৫-১৯ বছৰ বয়সৰ ভিতৰত বিবাহিতা ছোৱালীৰ সংখ্যা ৪৬.৩ মিলিয়ন। ২০০১ চনৰ পৰা ভাৰতত বাল্য বিবাহৰ হাৰ কমি আহি ৪৬% হয় আৰু ২০০৯ চনলৈ এই হাৰ দেশব্যাপী গড়ে ৭% হয়গৈ। ঝাৰখণ্ড ভাৰতৰ ভিতৰত আটাইতকৈ বেছি বাল্য বিবাহ হোৱা ৰাজ্য (১৪.১%) যদিও তামিলনাডুই একমাত্ৰ ৰাজ্য য'ত কিছু বছৰ আগৰ পৰা বাল্য বিবাহৰ হাৰ উৰ্ধগামী হোৱা পৰিলক্ষিত হৈছে। ২০০৯ চনত গ্ৰামাঞ্চলত বাল্য বিবাহৰ হাৰ চহৰাঞ্চলতকৈ তিনিগুণেই বেছি আছিল।

১৯২৯ চনত ভাৰতীয় আইনৰ অধীনত ভাৰতত বাল্য বিবাহ নিষিদ্ধ কৰা হয়। সি যি নহওক, ব্ৰিটিছ ঔপনিৱেশিক শাসনৰ সময়ছোৱাত বিবাহৰ নিয়ম অনুসৰি ছোৱালীৰ ন্যূনতম বয়স ১৫ আৰু ল'ৰাৰ ন্যূনতম বয়স ১৮ হোৱা উচিত আছিল। অবিভক্ত ব্ৰিটিছ ভাৰতত মুছলমান সংগঠনসমূহে কৰা প্ৰতিবাদৰ ফলস্বৰূপে ১৯৩৭ চনত *শ্বৰিয়াট আইন* গৃহীত কৰা হয়। এই আইনমতে ছোৱালীৰ অভিভাৱকৰ সন্মতি থাকিলে বাল্য বিবাহ সম্পন্ন কৰিব পৰা যাব। ভাৰত স্বাধীন আৰু ১৯৫০ চনত ভাৰতীয় সংবিধান ভাৰতীয় নাগৰিকে গ্ৰহণ কৰাৰ পাছত বাল্য বিবাহ আইনখন বহুবাৰ সংশোধন কৰা হয়। ১৯৭৮ চনৰ পৰা বিবাহৰ ন্যূনতম আইনগত বয়স মহিলাৰ ক্ষেত্ৰত ১৮ আৰু পুৰুষৰ ক্ষেত্ৰত ২১ কৰা হয়। কিন্তু এবাৰ কোনো বালক অথবা বালিকাৰ বাল্য বিবাহ সম্পন্ন হোৱাৰ পাছত ইয়াক আইনৰ আদালতত গোচৰ দিব পৰা নাযাব যদিও অভিভাৱকক তেওঁলোকৰ সন্মতিৰ বাবে দায়ী বুলি ধৰা হ'ব।

ভাৰতৰ কিছুসংখ্যক ৰাজ্যত পলমকৈ বিবাহপাশত আৱদ্ধ হ'বলৈ ল'ৰা-ছোৱালীক উৎসাহিত কৰাৰ পৰিকল্পনা হাতত লোৱা লৈছে। উদাহৰণস্বৰূপে, ১৯৯৪ চনত হাৰিয়ানা ৰাজ্যত তথাকথিত *“অপনী বেটি, অপনা ধন”* (মোৰ ছোৱালী, মোৰ সম্পত্তি) কাৰ্যসূচী হাতত লোৱা হৈছে।

## তথ্য সূত্ৰ

শ্ৰেণী:ভাৰতৰ সংস্কৃতি
শ্ৰেণী:বলপূৰ্বক বিবাহ
নিৰ্মলা সীতাৰমন

**নিৰ্মলা সীতাৰমন** (; জন্ম ১৮ আগষ্ট ১৯৫৯) এগৰাকী ভাৰতীয় ৰাজনৈতিক নেত্ৰী। তেওঁ ভাৰতীয় জনতা পাৰ্টিৰ সদস্য। তেওঁ ২০১৬ চনৰ পৰা ৰাজ্যসভাৰ সাংসদ হিচাপে কাৰ্য নিৰ্বাহ কৰি আছে। তেওঁ ইন্দিৰা গান্ধীৰ পিছত দ্বিতীয় গৰাকী মহিলা ৰক্ষা মন্ত্ৰী। তেওঁ বিত্ত আৰু কৰ্পোৰেট বিভাগৰ ৰাজ্যিক মন্ত্ৰী আৰু বাণিজ্য আৰু উদ্যোগ বিভাগৰ স্বতন্ত্ৰ মন্ত্ৰী আছিল। ইয়াৰ আগতে তেওঁ ভাৰতীয় জনতা পাৰ্টীৰ প্ৰবক্তা হিচাপে কাৰ্য নিৰ্বাহ কৰিছিল।

## ব্যক্তিগত জীৱন
১৯৫৯ চনৰ ১৮ আগষ্ট তাৰিখে মাদ্ৰাজ ষ্টেটৰ মাদুৰাইত নিৰ্মলা সীতাৰমনৰ জন্ম হৈছিল। তেওঁৰ পিতৃ নাৰায়ণন সীতাৰমন আৰু মাতৃ সাৱিত্ৰী। তেওঁৰ পিতৃ তিৰুচিৰাপল্লীৰ মুচিৰিৰ আৰু মাতৃ থাঞ্জাভুৰৰ তিৰুভেংকাডুৰ আছিল। তেওঁৰ পিতৃ ভাৰতীয় ৰে'লত কৰ্মৰত আছিল। সেয়ে তেওঁ বাল্যকালৰ ৰাজ্যৰ ভিন ভিন ঠাইত কটাবলগীয়া হৈছিল। তেওঁ মাদ্ৰাজ আৰু তিৰুচিৰাপল্লীত শিক্ষা গ্ৰহণ কৰিছিল। তেওঁ তিৰুচিৰাপল্লীৰ সীতালক্ষ্মী ৰামস্বামী মহাবিদ্যালয়ৰ পৰা অৰ্থনীতি বিভাগত স্নাতক ডিগ্ৰী আৰু ১৯৮৪ চনত জৱাহৰলাল নেহৰু বিশ্ববিদ্যালয়ৰ পৰা স্নাতকোত্তৰ ডিগ্ৰী লাভ কৰে।

নিৰ্মলা সীতাৰমনে তেওঁৰ স্বামী পৰাকলা প্ৰভাকৰক জৱাহৰলাল নেহৰু বিশ্ববিদ্যালয়ত পঢ়ি থাকোঁতে লগ পাইছিল। তেওঁ অন্ধ্ৰ প্ৰদেশৰ নাৰ্চপুৰমৰ তেলেগু ব্ৰাহ্মণ আছিল। তেওঁলোকে ১৯৮৬ চনত বিবাহপাশত আবদ্ধ হয়। প্ৰভাকৰে অন্ধ্ৰ প্ৰদেশৰ মুখ্যমন্ত্ৰী চন্দ্ৰবাবু নাইডুৰ যোগাযোগ উপদেষ্টা আছিল।

## ৰাজনৈতিক জীৱন
নিৰ্মলা সীতাৰমনে ২০০৮ চনত ভাৰতীয় জনতা পাৰ্টিত যোগদান কৰে। তেওঁ বিজেপিৰ প্ৰবক্তা হিচাপে কাৰ্য নিৰ্বাহ কৰিছিল। ২০১৪ চনত তেওঁ নৰেন্দ্ৰ মোদীৰ কেবিনেটত স্থান লাভ কৰে। একে বছৰৰ জুন মাহত তেওঁ অন্ধ্ৰ প্ৰদেশৰ পৰা ৰাজ্যসভালৈ নিৰ্বাচিত হয়।

২০১৬ চনৰ মে মাহত বিজেপিয়ে কৰ্ণাটকৰ পৰা ৰাজ্যসভালৈ মনোনীত কৰা ১২জন ব্যক্তিৰ ভিতৰত নিৰ্মলা সীতাৰমন অন্যতম আছিল। তেওঁ ইয়াৰ পৰা জয় লাভ কৰি পুনৰাই ৰাজ্যসভালৈ নিৰ্বাচিত হয়। ২০১৭ চনৰ ৩ ছেপ্টেম্বৰ তাৰিখে তেওঁ ভাৰতৰ ৰক্ষা মন্ত্ৰীৰ পদত অধিষ্ঠিত হয়। ইন্দিৰা গান্ধীৰ পিছত তেওঁ ভাৰতৰ দ্বিতীয় গৰাকী মহিলা ৰক্ষা মন্ত্ৰী।

## অন্যান্য
তেওঁ লণ্ডনৰ ৰিজেণ্ট ষ্ট্ৰীটৰ ঘৰুৱা সাজ-সজ্জাৰ দোকানত বিক্ৰী সহকাৰীৰ কাম কৰিছিল। তেওঁ যুক্তৰাজ্যৰ কৃষি অভিযন্তা সন্থাৰ সহকাৰী অৰ্থনীতিবিদ হিচাপে কৰ্মৰত আছিল। যুক্তৰাজ্যত থকা সময় চোৱাত তেওঁ প্ৰাইছ ৱাটাৰহাউচ কপাৰ্চৰ গৱেষণা আৰু উন্নয়নৰ জ্যেষ্ঠ ব্যৱস্থাপক আৰু বিবিচি ৱৰ্ল্ড চাৰ্ভিছত কৰ্মৰত আছিল। তেওঁ ৰাষ্ট্ৰীয় মহিলা আয়োগৰো সদস্য আছিল। ২০১৭ চনত তেওঁ হায়দৰাবাদত *প্ৰণৱ* ৰ প্ৰতিষ্ঠাপক সঞ্চালক আছিল।

## তথ্য উৎস

## বাহ্যিক সংযোগ
* 
* Elections.in নিৰ্মলা সীতাৰমনৰ জীৱনী

শ্ৰেণী:ভাৰতৰ ব্যক্তি
শ্ৰেণী:ভাৰতীয় ৰাজনীতিবিদ
শ্ৰেণী:অৰ্থনীতিবিদ
শ্ৰেণী:ভাৰত চৰকাৰৰ মন্ত্ৰী
আন্না চান্দী

**আন্না চান্দী** (১৯০৫-১৯৯৬) ভাৰতৰ প্ৰথমগৰাকী মহিলা ন্যায়াধীশ আছিল। ১৯৩৭ চনত তেখেত এখন জিলা ন্যায়ালয়ত ভাৰতৰ প্ৰথম মহিলা বিচাৰকৰূপে নিযুক্ত হৈছিল। তেখেত উচ্চ ন্যায়ালয়ৰ ন্যায়াধীশ হোৱা বিশ্বৰ সম্ভৱতঃ দ্বিতীয়গৰাকী মহিলা আছিল। ইয়াৰ আগতে ৯১২২ চনত আমেৰিকা যুক্তৰাষ্ট্ৰত ফ্ল'ৰেন্স এলেন নামৰ এগৰাকী মহিলা ন্যায়াধীশ হোৱাৰ তথ্য পোৱা যায়।

## জীৱনকাল
১৯০৫ চনত আন্না চান্দীৰ জন্ম হয় আৰু ত্ৰিবান্দ্ৰমত তেখেতে শৈশৱকাল পাৰ কৰে। তেখেত এগৰাকী চিৰিয়ান খ্ৰীষ্টিয়ান আছিল। জন্মৰ কিছুদিন পাছতে তেখেতৰ পিতৃ বিয়োগ হয়। সেই অঞ্চলটোত শক্তিশালী নায়াৰ সম্প্ৰদায়ে পিতৃপ্ৰধানৰ সলনি মাতৃপ্ৰধান সমাজৰ পোষকতা কৰিছিল। ১৯২৭ চনত ত্ৰিবান্দ্ৰমৰ চৰকাৰী আইন মহাবিদ্যালয় মহিলাৰ বাবেও মুকলি হোৱাৰ পাছত আন্না চান্দীযেও নাম ভৰ্তি কৰে আৰু ১৯২৯ চনত স্নাতকোত্তৰ ডিগ্ৰী লাভ কৰে। তেখেত কেৰালাত আইনৰ ডিগ্ৰী পোৱা প্ৰথম মহিলাৰূপে পৰিগণিত হয়। ১৯২৯ চনৰ পৰা তেখেতে বেৰিষ্টাৰ হিচাপে কাম আৰম্ভ কৰাৰ লগতে মহিলাৰ অধিকাৰ সম্পৰ্কেও সজাগতাৰ কামত মনোনিবেশ কৰে। ১৯৩০ চনত তেখেতে "শ্ৰীমতী" নামৰ এখন মহিলা আলোচনী আৰম্ভ কৰে। মালায়ালম ভাষাত এইখনেই প্ৰথম মহিলা আলোচনী আছিল। বিধব বিবাহ, নাৰী স্বাধীনতা, সম পাৰিতোষিক আদি নানা বিষয়ত এই আলোচনীৰ যোগেদি তেখেতে সজাগতাৰ সৃষ্টি কৰে।

প্ৰায়েই "প্ৰথম প্ৰজন্মৰ নাৰীবাদী" বুলি অভিহিত চান্দীয়ে ১৯৩০ চনত শ্ৰী মুলাম প'পুলাৰ এছেম্বলীৰ নিৰ্বাচনত অংশ লয় আৰু পৰাজয় বৰণ কৰে। বিপক্ষ আৰু বাতৰি কাকতৰ তীব্ৰ সমালোচনাৰ সন্মুখীন হ'লেও দ্বিতীয়বাৰ নিৰ্বাচনত উঠি ১৯৩২ চনত তেখেত জয়ী হয়। এই কাৰ্যকালত আন এগৰাকী নেতাই চৰকাৰী কামত মহিলাৰ নিযুক্তিৰ বিৰোধিতা কৰিছিল। ইয়াৰ বিৰুদ্ধে যুক্তি আগবঢ়াই আন্না চান্দীয়ে সেই নিয়ম প্ৰচলন হ'বলৈ নিদিলে।

১৯৩৭ চনত চান্দীক ট্ৰাভাংকোৰৰ দেৱান চি পি ৰামাস্বামী আয়াৰে মুন্সিছ হিচাপে নিযুক্ত কৰে। ইয়াৰ ফলত ভাৰতত তেখেত প্ৰথমগৰাকী মহিলা বিচাৰক ৰূপে পৰিগণিত হয় আৰু ১৯৪৮ চনত জিলা ন্যায়াধীশ পদলৈ উন্নীত হয় ১৯৫৯ চনৰ ৯ ফেব্ৰুৱাৰীত কেৰালা উচ্চ ন্যায়ালয়ত নিযুক্ত হোৱাৰ লগে লগে ভাৰতৰ উচ্চ ন্যায়ালয়ৰ প্ৰথম মহিলা ন্যায়াধীশ হোৱাৰ সন্মান অৰ্জন কৰে। ১৯৬৭ চনৰ ৫ এপ্ৰিললৈকে তেখেত এই পদত থাকে।

অৱসৰ গ্ৰহণৰ পাছত তেখেতে ভাৰতীয় আইন আয়োগত সেৱা আগবঢ়ায়। ১৯৭৩ চনত তেখেতে "আত্মকথা'' নামৰ এখন আত্মজীৱনী প্ৰকাশ কৰে। ১৯৯৬ চনত ৯১ ব‍ছৰ বয়সত তেখেতৰ মৃত্যু হয়।

## তথ্যসূত্ৰ

শ্ৰেণী:ভাৰতৰ ন্যায়াধীশ
ছোনিয়া গান্ধী

**ছোনিয়া গান্ধী** (, , জন্ম: **এণ্ট'নিয়া এলবিনা মাইন' **) এগৰাকী ইটালীয় মূলৰ ভাৰতীয় ৰাজনীতিক। তেখেত ভাৰতীয় জাতীয় কংগ্ৰেছৰ প্ৰাক্তন সভানেত্ৰী তথা ভাৰতৰ প্ৰাক্তন প্ৰধানমন্ত্ৰী প্ৰয়াত ৰাজীৱ গান্ধীৰ পত্নী। 

## জন্ম আৰু প্ৰাৰম্ভিক জীৱন
১৯৪৬ চনৰ ৯ ডিচেম্বৰত ইটালীৰ লুচিয়ানাৰ ভেনেটোত ছোনিয়া গান্ধীৰ জন্ম হৈছিল। ছোনিয়াই তেওঁৰ কৈশোৰ কাল অতিবাহিত কৰে *টুৰিন*ৰ ওচৰৰ *অৰবাছান' * নামৰ এখন চহৰত। ৰ'মান কেথলিক খ্ৰীষ্টান পৰিয়ালত ডাঙৰ দীঘল হোৱা ছোনিয়াই প্ৰাৰম্ভিক শিক্ষা এখন স্থানীয় কেথলিক বিদ্যালয়ৰ পৰাই কৰিছিল। ১৩ বছৰ বয়সত তেওঁ স্কুলীয়া শিক্ষা সমাপ্ত কৰে আৰু ইয়াৰ পাছত কেম্ব্ৰিজ চহৰৰ *'বেল্চ এডুকেশ্যনেল ট্ৰাষ্ট*ৰ ভাষা বিদ্যালয়ত ইংৰাজী অধ্যয়ন কৰিবলৈ যায়। তাৰেই এখন ৰেস্তোৰাঁত তেওঁ কেম্ব্ৰিজ ইউনিভাৰ্চিটিৰ ট্ৰিনিটি কলেজত ইঞ্জিনিয়াৰিং পঢ়িবলৈ যোৱা ৰাজীৱ গান্ধীক লগ পায়, য'ত ছোনিয়াই আজৰি সময়ত ৱে'ট্ৰেচ হিচাপে কাম কৰিছিল। ইয়াৰ পাছত ১৯৬৮ চনত হিন্দু বৈবাহিক পদ্ধতিৰে দুয়ো বিবাহ পাশত আৱদ্ধ হৈ তেওঁৰ শাহুৱেক তথা তদানীন্তন প্ৰধানমন্ত্ৰী ইন্দিৰা গান্ধীৰ ঘৰত থাকিবলৈ লয়। পাছলৈ ছোনিয়াই ভাৰতীয় নাগৰিকত্ব গ্ৰহণ কৰে। 

## ৰাজনৈতিক জীৱন
১৯৬৮চনত তেওঁ ৰাজীৱ গান্ধীৰ সৈতে বিবাহ পাশত আৱদ্ধ হৈ ভাৰতলৈ আহি পাছলৈ তেওঁ ভাৰতীয় নাগৰিকত্ব গ্ৰহণ কৰে। তেওঁ যদিওবা তদানীন্তন প্ৰধানমন্ত্ৰী ইন্দিৰা গান্ধীৰ বোৱাৰী আছিল, তথাপি তেওঁ সেইসময়ত ৰাজনীতি আৰু জনগণৰ পৰা দূৰত আছিল। 
তেওঁৰ স্বামী ৰাজীৱ গান্ধীৰ হত্যাৰ পাছত, কংগ্ৰেছ নেত্ৰীবৰ্গই তেওঁক ৰাজনীতিত যোগদান কৰি পাৰ্টীটোক নেতৃত্ব প্ৰদান কৰিবলৈ আমন্ত্ৰণ জনাইছিল, কিন্তু তেওঁ সদায়ে অসন্মত আছিল। অৱশেষত ১৯৯৭ চনত তেওঁ এই আমন্ত্ৰণ স্বীকাৰ কৰি ৰাজনীতিত যোগদান কৰিছিল। তাৰ পাছৰ বছৰতে তেওঁক কংগ্ৰেছৰ সভানেত্ৰী পদৰ বাবে মনোনীত কৰা হৈছিল আৰু নিৰ্বাচিত হৈছিল। তেখেতৰ নেতৃত্বত কংগ্ৰেছে ২০০৪ চনৰ লোকসভা নিৰ্বাচনত ভাল ফলাফল দেখুৱাই মিত্ৰজোঁটত চৰকাৰ গঠন কৰিবলৈ সক্ষম হয়। 
ইয়াৰ পাছত ২০০৯ চনতো পুনৰ নিৰ্বাচিত হৈ ইউ পি এই দিল্লীত চৰকাৰ গঠন কৰিবলৈ সক্ষম হয়। 

## বঁটা আৰু স্বীকৃতি
২০০৪ৰ পৰা ২০১৪ লৈ তেওঁক ভাৰতৰ আটাইতকৈ শক্তিশালী ৰাজনীতিক হিচাপে গণ্য কৰা হৈছিল। বিভিন্ন মেগাজিনত তেওঁক আটাইতকৈ ক্ষমতাশালী ব্যক্তি /নাৰীৰ তালিকাত দেখা গৈছিল।
২০১৩ চনত *ফ'ৰ্ব্‌ছ মেগাজিনে* প্ৰকাশ কৰা তালিকাত ছোনিয়াক পৃথিৱীৰ আটাইতকৈ ক্ষমতাশালী ব্যক্তিৰ ভিতৰত ২১ নম্বৰ স্থানত আৰু আটাইতকৈ ক্ষমতাশালী নাৰীৰ ভিতৰত ৯ নম্বৰ স্থানত ৰখা হৈছিল। 
২০০৭ চনত তেওঁক আটাইতকৈ ক্ষমতাশালী নাৰীৰ ৩য় স্থানত আৰু আটাইতকৈ শক্তিশালী ব্যক্তিৰ ৬ষ্ঠ স্থানত ৰখা হৈছিল।

## তথ্য সংগ্ৰহ

শ্ৰেণী:ভাৰতীয় ৰাজনীতিবিদ
শ্ৰেণী:জীৱিত ব্যক্তি
১১ ফেব্ৰুৱাৰী

**১১ ফেব্ৰুৱাৰী**  দিনটো গ্ৰেগৰিয়ান বৰ্ষপঞ্জী অনুসাৰে বছৰৰ ৪২ তম দিন। বছৰটো শেষ হ’বলৈ এই দিনৰ পৰা মুঠ ৩২৩টা দিন (অধিবৰ্ষত ৩২৪টা দিন) বাকী থাকে। এইদিনটোত ঘটা কেইটামান উল্লেখযোগ্য ঘটনা -

## ঘটনাৱলী
* ২০১৬ - লিগ' আৰু ভাৰগ'ৰ বৈজ্ঞানিক সহযোগিতাত প্ৰথমবাৰৰ বাবে প্ৰত্যক্ষভাৱে মহাকৰ্ষণিক তৰংগ পৰ্যবেক্ষণ কৰা বুলি ঘোষণা কৰা হৈছিল।

## জন্ম
* ১৮৪৭ - টমাছ আলভা এডিচন, আমেৰিকা যুক্তৰাষ্ট্ৰৰ উদ্ভাৱক আৰু ব্যৱসায়ী।
* ১৮৯৮ - লিঅ' জিলাৰ্ড, হাঙ্গেৰীয় পদাৰ্থ বিজ্ঞানী।
* ১৯২৩ - ললিত চন্দ্ৰ নাথ, অসমীয়া শুকনানী ওজাপালি আৰু দেওধনী নৃত্যৰ গুৰু।
* ১৯২৮ - প্ৰসন্ন কুমাৰ ডেকা, অসমীয়া সাহিত্যিক আৰু অধ্যাপক।
* ১৯৩৯ - নগেন শইকীয়া, অসমীয়া গল্পকাৰ, ঔপন্যাসিক, শিক্ষাবিদ, সমালোচক, সম্পাদক আৰু অধ্যাপক।
* ১৯৪০ - হাৰ্বাৰ্ট গিণ্টিছ, আমেৰিকান অৰ্থনীতিবিদ, ব্যৱহাৰ বিজ্ঞানী আৰু শিক্ষক।
* ১৯৪৪ - বুদ্ধদেৱ দাসগুপ্ত, বঙালী কবি, চিত্ৰনাট্যকাৰ আৰু চলচ্চিত্ৰ-নিৰ্মাতা।
* ১৯৬৭ - মালিনী অৱস্তী, ভাৰতীয় লোক গায়িকা।

## মৃত্যু
* ১৬৬০ - ৰেনে ডিকাৰ্ট, ফৰাচী দাৰ্শনিক, গণিতজ্ঞ আৰু বিজ্ঞানী।
* ১৯৪৮ - ছেৰ্গেই আইজেনষ্টাইন, ৰুছ দেশীয় চলচ্চিত্ৰ পৰিচালক আৰু চলচ্চিত্ৰ তাত্বিক।
* ১৯৬৩ - ছিলভিয়া প্লাথ, আমেৰিকান কবি, ঔপন্যাসিক আৰু চুটি গল্প লেখক।
* ১৯৬৮ - দীনদয়াল উপাধ্যায়, ভাৰতীয় ৰাজনীতিক।
* ১৯৭৭ - ফখৰুদ্দিন আলি আহমেদ, ভাৰতৰ পঞ্চম গৰাকী ৰাষ্ট্ৰপতি।
* ২০১২ - হুইটনী হাষ্টন, আমেৰিকান কণ্ঠশিল্পী, মঞ্চশিল্পী, প্ৰযোজক আৰু মডেল।

## দিৱস
* উদ্ভাৱক দিৱস (যুক্তৰাষ্ট্ৰ)।
* ৰাষ্ট্ৰীয় প্ৰতিস্থা দিৱস (জাপান)।
* যুৱ দিৱস (কেমেৰুণ)।

## তথ্য সংগ্ৰহ

শ্ৰেণী:ফেব্ৰুৱাৰী
শ্ৰেণী:ইংৰাজী বৰ্ষপঞ্জীৰ দিন
ৰমণী গাভৰু

**নাং-ছেং** ওৰফে **ৰমণী গাভৰু** (জন্ম- আনুমানিক ১৬৫৬) আছিল আহোম চাওফা চুতাম্লা আৰু পত্নী নাং পাখৰি গাভৰুৰ একমাত্ৰ জী, আহোম ৰাজ্যৰ ৰাজকুঁৱৰী। বিবাহ সূত্ৰে তেওঁৰ নাম **ৰহমত বানু বেগম** () হয় যি মোগল সম্ৰাট মহম্মদ আজম শ্বাহৰ প্ৰথমগৰাকী পত্নী হৈছিল। সম্পৰ্কত তেওঁ লাচিত বৰফুকন আৰু লালুকসোলা বৰফুকনৰ ভাগিনী। লালুকসোলা বৰফুকনে আজম শ্বাহক গুৱাহাটী গতাই দিবলৈ কৰা ষড়যন্ত্ৰৰ তেওঁ বিৰোধিতা কৰিছিল।

## প্ৰাৰম্ভিক জীৱন
জন্মসূত্ৰে ৰমণী গাভৰু আছিল এগৰাকী আহোম কুঁৱৰী। দেউতাক চাওফা চুতাম্লা আৰু মাক তামুলী কুঁৱৰী পাখৰি গাভৰু। তেওঁক নাংচেং গাভৰু আৰু মাইনা গাভৰু নামেৰেও জনা গৈছিল।

সম্পৰ্কত তেওঁ প্ৰদিদ্ধ আহোম প্ৰশাসক মোমাই তামুলী বৰবৰুৱাৰ ভাগিনী-নাতি আৰু লাচিত বৰফুকন আৰু লালুকসোলা বৰফুকনৰ ভাগিনী। এই দুজনে মোমায়েকে শৰাইঘাটৰ যুদ্ধত অংশ লৈ ৰামসিংহৰ অধীন মোগল সেনাক পৰাস্ত কৰি কামৰূপ উদ্ধাৰ কৰিছিল।

## বিবাহ
যেতিয়া মিৰ জুমলাই অসম আক্ৰমণ কৰি জয়ধ্বজ সিংহক পৰাস্ত কৰে তেতিয়া ১৬৬৩ চনত টিপামৰ ঘিলাধাৰী ঘাটত আহোম আৰু মোগলৰ সন্ধি হয়। সন্ধি মতে জয়ধ্বজ সিংহই ছবছৰীয়া জীয়েক ৰমণী গাভৰু আৰু টিপাম ৰজাৰ জীয়েকক মোগল হাৰেমলৈ পঠিয়াবলৈ গাত লয়। মিৰ জুমলা মোগল বংগৰ ৰজধানী ঢাকালৈ ঘূৰি যাওঁতে বাটতে ৰোগত পৰি মৃত্যু হয়। তেতিয়া ঢাকাৰ চুবেদাৰ শ্বায়েস্তা খানে তেওঁক কিছুদিন চোৱা-চিতা কৰে বুলি অনুমান কৰা হয়। এই মতে ১৬৬৩ চনৰ ১৫ জানুৱাৰীত ৰমণী গাভৰু ঔৰংজেৱৰ সভাত উপস্থিত হয়। তেওঁক ইছলামলৈ ধৰ্মান্তৰিত কৰাৰ পাছত ৰহমত বানু বেগম নাম দিয়া হয়। পাঁচ বছৰৰ ১৬৬৮ চনৰ ১৩ মে'ত তেওঁক দিল্লীত আনুষ্ঠানিকভাৱে ঔৰংজেৱৰ পুত্ৰ মহম্মদ আজম শ্বাহলৈ (আজমতাৰা) ১,৮০,০০০ টকাৰ যৌতুকৰ সৈতে বিয়া দিয়া হয়।

১৬৭১ চনত নতুন আহোম স্বৰ্গদেউ চক্ৰধ্বজ সিংহৰ সেনাই সেনাপতি লাচিত বৰফুকনৰ নেতৃত্বত শৰাইঘাটৰ যুদ্ধত গুৱাহাটী উদ্ধাৰ কৰে। 

কেইবছৰমানৰ পাছত লাচিতৰ ভাতৃ লালুকসোলা বৰফুকনে গুৱাহাটীক মোগলৰ হাতত গতাই দি ইয়াৰ বিনিময়ত ৰজা হোৱাৰ ষড়যন্ত্ৰ কৰে। সেই সময়ত ৰমণী গাভৰুৰ স্বামী আজমতাৰা বংগৰ চুবেদাৰ হৈ আছিল। এই কথা ৰমণী গাভৰুৱে গম পোৱাৰ পাছত তেওঁ মোমায়েক লালুকসোলালৈ চিঠি লিখি এনে প্ৰতাৰণা নকৰিবলৈ সোঁৱৰাই দিয়ে। অৱশ্যে লালুকসোলাই ৰমণী গাভৰুৰ এই সাৱধানবাণী প্ৰত্যাখ্যান কৰে।

## ঐতিহ্য
বুৰঞ্জীসমূহত মোগলৰ হাতত গতাই দিয়াৰ বাহিৰে ৰমণী গাভৰুৰ বিষয়ে বৰ তথ্য নাই। বুৰঞ্জীবিদ সূৰ্যকুমাৰ ভূঞাই নাওমান তথ্য আৰু কল্পনাৰ সহায় লৈ ১৯৫১ চনত "ৰমণী গাভৰু" নামৰ এখন জীৱনী প্ৰকাশ কৰে।

ঢাকাৰ লালবাগ দুৰ্গৰ ভিতৰত "পৰী বিবিৰ সমধি" নামৰ এক স্মাৰক আছে। একাংশ ইতিহাসবিদে এয়া বংগৰ চুবেদাৰ শ্বায়েস্তা খানৰ ডাঙৰ জীয়েক বিবি পৰীৰ সমাধি বুলি কয়। আন একাংশৰ মতে এয়া ৰমণী গাভৰুৰ সমাধিহে, আৰু সেইবাবেই সমাধিৰ স্থাপত্যত প্ৰাক্‌-মুছলিম শৈলী দেখিবলৈ পোৱা যায়।

## তথ্যসূত্ৰ

## গ্ৰন্থপঞ্জী
* 

শ্ৰেণী:আহোম ৰাজবংশ
শ্ৰেণী:ভাৰতীয় ৰাণী
শ্ৰেণী:আহোম ৰাজ্য
ফাটিমা বিবি

**এম. ফাটিমা বিবি** (; ৩০ এপ্ৰিল ১৯২৭ - ২৩ নৱেম্বৰ ২০২৩) ভাৰতৰ উচ্চতম ন্যায়ালয়ৰ পূৰ্বৰ ন্যায়াধীশ। তেওঁ ১৯৮৯ চনৰ ৬ অক্টোবৰ তাৰিখে তেওঁ উচ্চতম ন্যায়ালয়ৰ ন্যায়াধীশ হিচাপে নিযুক্তি লাভ কৰিছিল। উচ্চতম ন্যায়ালয়লৈ নিযুক্তি লাভ কৰা তেওঁ প্ৰথম গৰাকী মহিলা। উচ্চতম ন্যায়ালয়ৰ পৰা অৱসৰ গ্ৰহণ কৰাৰ পিছত তেওঁ ৰাষ্ট্ৰীয় মানৱধিকাৰ আয়োগত সদস্য হিচাপে নিযুক্তি লাভ কৰে। তেওঁ ১৯৯৭ চনৰ পৰা ২০০১ চনলৈ তামিলনাডুৰ ৰাজ্যপাল আছিল। তেওঁক ২০২৩ চনত কেৰেলা চৰকাৰে দিয়া দ্বিতীয় সৰ্বোচ্চ সন্মান কেৰেলা প্ৰভা বঁটাৰে সন্মানিত কৰা হয়। ২০২৪ চনত ভাৰত চৰকাৰে তেওঁক মৰণোত্তৰভাৱে দেশৰ তৃতীয় সৰ্বোচ্চ অসামৰিক সন্মান পদ্মভূষণ বঁটা প্ৰদান কৰে।

## প্ৰাৰম্ভিক জীৱন আৰু শিক্ষা
১৯২৭ চনৰ ৩০ এপ্ৰিল তাৰিখে ত্ৰাভনকৰ ৰাজ্যৰ পথানমথিট্টাত ফাটিমা বিবিৰ জন্ম হৈছিল। বৰ্তমান তেওঁৰ জন্মস্থান ভাৰতৰ কেৰালা ৰাজ্যত অৱস্থিত। তেওঁৰ পিতৃ আন্নাভিটিল মীৰা চাহিব আৰু মাতৃ খাদেজা বিবি।

তেওঁ প্ৰথমে পথানমথিট্টাৰ কেথলিক স্কুলত শিক্ষা লাভ কৰে। তাৰ পিছত তেওঁ তিৰুঅনন্তপুৰমৰ ইউনিভাৰ্চিটি কলেজৰ পৰা বিজ্ঞানৰ স্নাতক ডিগ্ৰী লাভ কৰে। তাৰপিছত তেওঁ তিৰুঅনন্তপুৰম চৰকাৰী আইন মহাবিদ্যালয়ৰ পৰা আইনৰ স্নাতক ডিগ্ৰী লাভ কৰে। 

## কৰ্মজীৱন
ফাটিমা বিবি ১৯৫০ চনৰ ১৪ নৱেম্বৰ তাৰিখে অধিবক্তা হিচাপে ভৰ্তি হয়। কেৰালাৰ নিম্ন আদালতত তেওঁ কৰ্ম জীৱন আৰম্ভ কৰিছিল। ১৯৫৮ চনত তেওঁ কেৰালাৰ জিলা কোৰ্টত মুন্সীফ পদত অধিষ্ঠিত হয়। ১৯৬৮ চনত তেওঁ চাব-অৰ্ডিনেট ন্যায়াধীশ, ১৯৭২ চনত মুখ্য ন্যায়িক মেজিষ্টেট আৰু ১৯৭৪ চনত জিলা সত্ৰ ন্যায়াধীশ পদলৈ পদোন্নতি লাভ কৰে।

১৯৮০ চনৰ জানুৱাৰী মাহত তেওঁ ভাৰতীয় আয়কৰ ট্ৰিবিউনৰ ন্যায়িক সদস্য হিচাপে নিযুক্তি লাভ কৰে। তেওঁ ১৯৮৩ চনৰ ৪ আগষ্ট তাৰিখে উচ্চ ন্যায়ালয়ৰ ন্যায়াধীশ পদত অধিষ্ঠিত হয়।

১৮৮৪ চনৰ ১৪ মে তাৰিখে তেওঁ উচ্চ ন্যায়ালয়ৰ স্থায়ী ন্যায়াধীশ হয়। ১৯৮৯ চনৰ ২৯ এপ্ৰিল তাৰিখে তেওঁ উচ্চ ন্যায়ালয়ৰ পৰা অৱসৰ গ্ৰহণ কৰে। তাৰ পিছত তেওঁ ১৯৮৯ চনৰ ৬ অক্টোবৰ তাৰিখে ভাৰতৰ উচ্চতম ন্যায়ালয়লৈ ন্যায়াধীশ হিচাপে নিযুক্তি লাভ কৰে। ১৯৯২ চনৰ ২৯ এপ্ৰিল তাৰিখে তেওঁ উচ্চতম ন্যায়ালয়ৰ পৰা অৱসৰ গ্ৰহণ কৰে।

### তামিলনাডুৰ ৰাজ্যপাল
১৯৯৭ চনৰ ২৫ জানুৱাৰী তাৰিখে ভাৰতৰ ৰাষ্ট্ৰপতিয়ে তেওঁক তামিলনাডুৰ ৰাজ্যপাল নিযুক্ত কৰে।

তামিলনাডুৰ ৰাজ্যপালৰ পদত থকা সময়ত তেওঁ ৰাজীৱ গান্ধীৰ হত্যাৰ লগত জড়িত কাৰবন্দী চাৰিজনৰ শাস্তিৰ দয়া প্ৰাৰ্থনা প্ৰত্যাখান কৰে।

## অন্যান্য
তেওঁ ১৯৯৩ চনত কেৰালা পিছপৰা জাতি আয়োগৰ অধ্যক্ষা আছিল। একে বছৰে তেওঁ ৰাষ্ট্ৰীয় মানৱধিকাৰ আয়োগৰো সদস্য হিচাপে কাৰ্যনিৰ্বাহ কৰিছিল। ১৯৯০ চনত তেওঁ সন্মানীয় ডি.লিট ডিগ্ৰী আৰু *মহিলা শিৰোমণি বঁটা* লাভ কৰিছিল। তেওঁ *ভাৰত জ্যোতি* বঁটাও লাভ কৰিছিল। 

২০২৩ চনৰ ২৩ নৱেম্বৰ তাৰিখে ৯৬ বছৰ বয়সত ফাটিমা বিবিৰ মৃত্যু হয়।

## তথ্য সংগ্ৰহ

শ্ৰেণী:কেৰালাৰ ব্যক্তি
শ্ৰেণী:ভাৰতৰ ন্যায়াধীশ
শ্ৰেণী:মৃত ব্যক্তি
শ্ৰেণী:ভাৰতীয় অধিবক্তা
শ্ৰেণী:পদ্মভূষণ বঁটা বিজয়ী
শ্ৰেণী:ভাৰতৰ মহিলা ন্যায়াধীশ
ৰুক্মিণী

**ৰুক্মিণী** বিদৰ্ভ বা কুণ্ডিলৰ ৰজা ভীষ্মকৰ জীয়ৰী আৰু দ্বাৰকাৰ ৰজা ভগৱান শ্ৰীকৃষ্ণৰ প্ৰধান পত্নী আছিল। কৃষ্ণৰ খ্যাতিৰ কথা শুনি ৰুক্মিণীয়ে তেওঁক মনে-প্ৰানে ভাল পাইছিল। ককায়েক ৰুক্মিৰ বন্ধু আৰু চেদীৰ ৰজা শিশুপালৰ লগত ৰুক্মিণীৰ বিবাহ থিৰ কৰিছিল। এই কথাত অসন্মত হৈ ৰুক্মিণীয়ে তেওঁক উদ্ধাৰ কৰিবলৈ গোপনে কৃষ্ণলৈ অনুৰোধ পঠিয়ায়। এই অনুৰোধত কৃষ্ণই তেওঁক হৰণ কৰি আনিছিল। ৰুক্মিণীক ধন আৰু সৌভাগ্যৰ দেৱী লক্ষ্মীৰ অৱতাৰ বুলিও গণ্য কৰা হয়।

## কিংবদন্তি
কৃষ্ণই ৰুক্মিণীৰ ওপৰিও অন্য বহু নাৰীক বিবাহ কৰিছিল যদিও ৰুক্মিণীয়েই তেওঁৰ প্ৰধান পত্নী আৰু দ্বাৰকাৰ ৰাণী আছিল। যেতিয়া ৰুক্মিণীয়ে সন্তানৰ প্ৰাপ্তিৰ ইচ্ছা প্ৰকাশ কৰিছিল, তেতিয়া কৃষ্ণই তেওঁৰ গৰুড় বাহনত তুলি কৈলাশলৈ লৈ গৈছিল, আৰু তেওঁৰ পত্নীৰ ইচ্ছা শিৱৰ আগত প্ৰকাশ কৰিছিল। তেতিয়া শিৱই ৰুক্মিণীক আশীৰ্বাদ দিলে যে তেওঁ পূৰ্বে তৃতীয় নেত্ৰৰ দ্বাৰা ভষ্মীভূত কৰা কামদেৱ ৰুক্মিণীৰ গৰ্ভত নতুন অৱতাৰ হিচাপে জন্ম লাভ কৰিব। এইদৰেই প্ৰদ্যুম্নৰ জন্ম হয়। শাস্ত্ৰসমূহত উল্লেখ আছে যে ৰুক্মিণী আৰু কৃষ্ণৰ অন্যান্য পত্নীসকলে ভগ্নীৰ দৰে জীৱন নিৰ্বাহ কৰিছিল।

ভাগৱত পুৰাণ আৰু বিষ্ণু পুৰাণৰ মতে ৰুক্মিণী আৰু কৃষ্ণৰ দহজন পুত্ৰ আছিল— প্ৰদ্যুম্ন, চাৰুদেষ্ণ, সুদেষ্ণ, চাৰুদেহ, সুচাৰু, চাৰুগুপ্ত, ভদ্ৰচাৰু, চাৰুচন্দ্ৰ, বিচাৰু আৰু চাৰু। হৰিবংশৰ মতে ৰুক্মিণীৰ পুত্ৰসমূহৰ নাম হৈছে— প্ৰদ্যুম্ন, চাৰুদেষ্ণ, চাৰুচন্দ্ৰ, চাৰুগৰ্ভ, সুদংষ্ট্ৰ, দ্ৰুম, সুসেন, চাৰুগুপ্ত, চাৰুবিন্দ, আৰু চাৰুবাহু। মহাভাৰতৰ অনুষাসন পৰ্বত অন্য এখন তালিকা পোৱা যায়৷ সেই অনুসৰি ৰুক্মিণীৰ পুত্ৰসকল হৈছে প্ৰদ্যুম্ন, চাৰুদেষ্ণ, সুচাৰু, চাৰুবেশ, যশোধন, চাৰুশ্ৰবাস, চাৰুয়ষাস আৰু সম্ভু৷ বিষ্ণু পুৰাণত উল্লেখ কৰা হৈছে যে ৰুক্মিণীৰ চাৰুমতী নামৰ এগৰাকী কন্যাও আছিল।

## তথ্যসূত্ৰ

## গ্ৰন্থপঞ্জী
* 

## বাহ্যিক সংযোগ
* 
* Srimad-Bhagavatam: Krishna kidnaps Rukmini 

শ্ৰেণী:হিন্দু দেৱী
শ্ৰেণী:লক্ষ্মী
মধুবালা

**মধুবালা** (; প্ৰকৃত নাম: **মমতাজ জেহান বেগম**; ১৪ ফেব্ৰুৱাৰী, ১৯৩৩ – ২৩ ফেব্ৰুৱাৰী, ১৯৬৯) আছিল এগৰাকী ভাৰতীয় চলচ্চিত্ৰৰ অভিনেত্ৰী। ১৯৪২ চনৰ পৰা ১৯৬৪ চনলৈ তেওঁ হিন্দী চলচ্চিত্ৰৰ লগত জড়িত আছিল। তেওঁৰ সৌন্দৰ্য, ব্যক্তিত্ব আৰু কৰুণ নাৰীৰ সংবেদনশীল জীৱন্ত বৰ্ণনৰ বাবে মধুবালা জনাজাত।

৯ বছৰ বয়সতে মধুবালাই ১৯৪২ চনত মুক্তিপ্ৰাপ্ত চলচ্চিত্ৰ বসন্তত প্ৰথমবাৰৰ বাবে এটা সৰু চৰিত্ৰত অভিনয় কৰিছিল যদিও ১৯৪৭ চনতহে তেওঁ অভিনয় জগতত ভালকৈ প্ৰৱেশ কৰে। ১৯৪৭ চনত মধুবালাই তেওঁৰ প্ৰথমখন চলচ্চিত্ৰ ৰাজ কাপুৰৰ সৈতে কৰিছিল। চলচ্চিত্ৰখনৰ নাম আছিল নীল কমল। সেই সময়ত মধুবালাৰ বয়স আছিল মাত্ৰ ১৪ বছৰ। ২২ বছৰীয়া কৰ্মজীৱনত মধুবালাই ৭০ খনতকৈও অধিক চলচ্চিত্ৰত অভিনয় কৰিছিল। ইয়াৰ ভিতৰত *[[মহল (চলচ্চিত্ৰ)|মহল]]* (১৯৪৯), *[[দুলড়ি (চলচ্চিত্ৰ)|দুলড়ি]]* (১৯৪৯), *[[বেকছুৰ]]* (১৯৫০), *[[তৰানা (চলচ্চিত্ৰ)|তৰানা]]* (১৯৫১), *[[অমৰ (চলচ্চিত্ৰ)|অমৰ]]* (১৯৫৪), *[[মিষ্টাৰ এণ্ড মিছেছ '৫৫]]* (১৯৫৫), *[[চলতী কা নাম গাড়ী]]* (১৯৫৮), *[[হাওৰা ব্ৰীজ (চলচ্চিত্ৰ)|হাওৰা ব্ৰীজ]]* (১৯৫৮) আৰু *[[মুগল এ আজম]]* (১৯৬০) উল্লেখযোগ্য। মধুবালাই দিলীপ কুমাৰ, গুৰু দত্ত, অশোক কুমাৰ, দেৱ আনন্দ, কিশোৰ কুমাৰ আৰু আন বহুতো অভিনেতাৰ লগত অভিনয় কৰিছিল। মধুবালাৰ ৭৩খন হিন্দী চলচ্চিত্ৰৰ ভিতৰত কেৱল ১৫খন চলচ্চিত্ৰহে আৰ্থিকভাৱে সফল হৈছিল। ১৯৬০ চনত মুক্তিপ্ৰাপ্ত *[[মুগল এ আজম]]* চলচ্চিত্ৰত কৰা অভিনয়ৰ বাবে তেওঁ শ্ৰেষ্ঠ অভিনেত্ৰীৰ ফিল্মফেয়াৰ বঁটাৰ বাবে মনোনয়ন লাভ কৰিছিল।

১৯৫১ চনত যেতিয়া জেমছ বাৰ্ক *[[লাইফ (আলোচনী)|লাইফ]]* আলোচনীৰ বাবে মধুবালাৰ আলোকচিত্ৰ ল'বলৈ ভাৰতলৈ আহে, তেতিয়াই মধুবালাৰ মনত হলীউডৰ প্ৰতি আগ্ৰহ জন্মে। মধুবালাক মেৰিলিন মন্‌ৰ'ৰ সৈতে তুলনা কৰা হয়। মধুবালা হলীউডৰ হেঁপেহুৱা অনুৰাগী আছিল। ফ্ৰানজ্ কাপ্ৰা ভাৰতলৈ আহোঁতে মধুবালাক হলীউডত এটা সুযোগ দিব বিচাৰিছিল যদিও মধুবালাৰ পিতৃয়ে সেয়া নাকচ কৰিছিল। 

*[[মুগল এ আজম]]* মধুবালাৰ জীৱনৰ শ্ৰেষ্ঠ কৃতি। এই চলচ্চিত্ৰখনৰ বাবেই তেওঁ হিন্দী চিনেমাৰ এগৰাকী মহান অভিনেত্ৰী হিচাপে প্ৰতিষ্ঠা লাভ কৰিবলৈ সক্ষম হৈছিল। তেওঁৰ অন্তিমখন চলচ্চিত্ৰ *[[জ্বালা (চলচ্চিত্ৰ)|জ্বালা]]*ৰ ১৯৫০ দশকতেই চিত্ৰগ্ৰহণ কৰা হৈছিল যদিও ১৯৭১ চনতহে চলচ্চিত্ৰখনে মুক্তি লাভ কৰে। 

মধুবালাৰ ব্যক্তিগত জীৱনেও বহুতো মনোযোগ পাইছে। অভিনেতা দিলীপ কুমাৰৰ সৈতে মধুবালাৰ দীৰ্ঘদিনীয়া সম্পৰ্ক আছিল যদিও তেওঁ *[[চলতী কা নাম গাড়ী]]* চলচ্চিত্ৰৰ সহ-অভিনেতা কিশোৰ কুমাৰৰ সৈতে ১৯৬০ চনত বিবাহপাশত আবদ্ধ হয়। মধুবালা আৰু কিশোৰ কুমাৰে একেলগে অভিনয় কৰা চলচ্চিত্ৰসমূহৰ ভিতৰত *[[ধাকে কী মলমল]]* (১৯৫৬), *[[চলতী কা নাম গাড়ী]]* (১৯৫৮), *[[ঝুমৰু]]* (১৯৬১), *[[হাফ টিকেট]]* (১৯৬২) অন্যতম। দীৰ্ঘস্থায়ী ৰোগত আক্ৰান্ত হৈ ১৯৬৯ চনৰ ২৩ ফেব্ৰুৱাৰী তাৰিখে মাত্ৰ ৩৬ বছৰ বয়সতে মধুবালাই ইহলীলা সম্বৰণ কৰে। 

## তথ্য সূত্ৰ

## বাহ্যিক সংযোগ

শ্ৰেণী:ভাৰতৰ ব্যক্তি
শ্ৰেণী:মৃত ব্যক্তি
শ্ৰেণী:ভাৰতীয় অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
মীনা আগৰৱালা

**মীনা আগৰৱালা** (১৫ ডিচেম্বৰ, ১৯২৪ – ১৪ জুলাই, ২০১৪) এগৰাকী অসমীয়া সমাজকৰ্মী আৰু নাৰী সবলীকৰণ আন্দোলনৰ উল্লেখযোগ্য মুখপাত্ৰ আছিল। তেজপুৰ মহিলা সমিতিৰ হৈ পঞ্চাশ বছৰতকৈও অধিক কাল তেখেতে নানা সামাজিক কাম-কাজত অংশ লৈছিল। ১৯৫০ৰ দশকত তেখেত জিলা সামাজিক উন্নয়ন সমিতিৰ অধ্যক্ষা আছিল। ১৯৬২ চনত চীনা আক্ৰমণৰ সময়ছোৱাত তেখেতৰ দলে অশেষ পৰিশ্ৰমেৰে ৰাষ্ট্ৰীয় সুৰক্ষা পুঁজিৰ বাবে বৰঙণি তুলিছিল। তেখেতে মুছলমান মহিলাৰ হকেও মাত মাতি তিনি তালাক, মেহেৰ আদিৰ বিৰোধিতা কৰিছিল। তেখেতে আজীৱন গ্ৰাম্যাঞ্চলৰ মহিলাৰ শিক্ষাৰ বাবে নানা ব্যৱস্থা গ্ৰহণ কৰিছিল।

## প্ৰাৰম্ভিক জীৱন
১৯২৪ চনৰ ১৫ ডিচেম্বৰত তেজপুৰত মীনা আগৰৱালাৰ জন্ম হয়। তেখেতৰ পিতৃ আছিল নগেন্দ্ৰ নাথ বৰুৱা আৰু মাতৃ হেমলতা বৰুৱা। কলাগুৰু বিষ্ণুপ্ৰসাদ ৰাভাৰ সংস্পৰ্শলৈ আহি তেখেতে সৰুতে সংগীত আৰু নৃত্যৰ শিক্ষা গ্ৰহণ কৰিছিল। ১৫ বছৰ বয়সত তেখেত জ্যোতিপ্ৰসাদ আগৰৱালাৰ সৰু ভায়েক কমলা প্ৰসাদ আগৰৱালালৈ বিয়া হয়। তেখেতে উচ্চতৰ মাধ্যমিক পৰ্যায়লৈকে আনুষ্ঠানিক শিক্ষা গ্ৰহণ কৰে। পাছত পতিয়ে ইংৰাজী শিক্ষাৰ বাবে ঘৰুৱা শিক্ষকৰ ব্যৱস্থা কৰিলেও অন্য ব্যস্ততাৰ বাবে বেছিদিন এয়া অব্যাহত ৰাখিব নোৱাৰিলে।

## সামাজিক অৱদান
১৯১৯ চনত চন্দ্ৰপ্ৰভা শইকীয়ানীয়ে "তেজপুৰ মহিলা সমিতি" প্ৰতিষ্ঠা কৰিছিল। এই সমিতি পুনৰ্গঠন কৰি মীনা আগৰৱালাই ১৯৪৬ চনৰ পৰা নাৰী অধিকাৰ, নাৰী সবলীকৰণ আদিৰ অহোপুৰুষাৰ্থ কৰে। ২০০৪ চনলৈকে তেখেত এই সমিতিৰ অধ্যক্ষা হিচাপে কাৰ্যনিৰ্বাহ কৰিছিল। বিশেষকৈ গ্ৰাম্যাঞ্চলৰ নাৰীসকলৰ মাজত শিক্ষা আৰু স্বনিৰ্ভৰশীলতাৰ প্ৰসাৰৰ বাবে সমিতিয়ে চেষ্টা কৰিছিল। সমিতিৰ জৰিয়তে এক পুঁজি আৰম্ভ কৰি ঘৰুৱা হিংসা, বিবাহ বিচ্ছেদ আদি সমস্যাৰ সন্মুখীন হোৱা মহিলাসকলক সাহায্য প্ৰদান কৰা হৈছিল। ১৯৫৯ চনত চীনৰ উপদ্ৰৱৰ পৰা পলাই অহা তিব্বতৰ শৰনাৰ্থীসকলক তেওঁলোকে আশ্ৰয় দিয়াৰ ব্যৱস্থা কৰে। ১৯৬২ চনত চীনা আক্ৰমণৰ সময়ত ৰাষ্ট্ৰীয় সুৰক্ষা পুঁজিৰ বাবে সমিতিয়ে বৰঙণি গোটায়। ২০০২ চনত মীনা আগৰৱালাই অসমত মুছলমান মহিলাৰ স্থিতিৰ হকে মাত মাতিবলৈ "Giving the Voiceless A Voice" নামৰ এক ৰাজহুৱা সভাৰ আয়োজন কৰিছিল।

শিশুৰ বিকাশৰ বাবেও চিন্তা কৰা আগৰৱালাই মহিলা সমিতিৰ চৌহদতে "শিশু ভাৰতী" নামৰ এখন বিদ্যালয় স্থাপন কৰিছিল।

## বঁটা আৰু সন্মান
* অমল প্ৰভা দাস সোঁৱৰণি বঁটা
* জানকি দেৱী বাজাজ বঁটা
* নাৰী শক্তি পুৰস্কাৰ

## মৃত্যু
দীৰ্ঘদিন ধৰি বাৰ্ধক্যজনিত ৰোগত ভুগি থকা মীনা আগৰৱালাই ২০১৪ চনৰ ১৪ জুলাইৰ পুৱাতে তেজপুৰৰ পৰোৱা চাৰিআলিৰ নিজা বাসভৱনত ৯০ বছৰ বয়সত শেষ নিশ্বাস ত্যাগ কৰে। তেখেতে এজন পুত্ৰ আৰু দুগৰাকী জী ইহ সংসাৰত এৰি যায়।

## তথ্য সংগ্ৰহ

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:অসমৰ সমাজকৰ্মী
অম্বিকা সোনী

**অম্বিকা সোনী** (জন্ম ১৩ নৱেম্বৰ ১৯৪২) এগৰাকী ভাৰতীয় ৰাজনৈতিক নেত্ৰী। তেওঁ ভাৰতীয় জাতীয় কংগ্ৰেছৰ সদস্য। মনমোহন সিঙৰ কেবিনেটত তথ্য আৰু সম্প্ৰচাৰণ মন্ত্ৰী আৰু পৰ্যটন আৰু সাংস্কৃতিক মন্ত্ৰী আছিল। বৰ্তমান তেওঁ পঞ্জাব ৰাজ্যৰ পৰা ৰাজ্যসভালৈ সাংসদ।

## প্ৰাৰম্ভিক জীৱন আৰু শিক্ষা
১৯৪২ চনৰ ১৩ নৱেম্বৰ তাৰিখে ব্ৰিটিছ ভাৰতৰ পঞ্জাব প্ৰদেশৰ লাহোৰত অম্বিকা সোনীৰ জন্ম হৈছিল। তেওঁৰ পিতৃ ভাৰতীয় অসামৰিক সেৱাৰ বিষয়া আৰু পিছলৈ গোৱাৰ উপ-ৰাজ্যপাল নকুল সেন ৱাধৱা আৰু মাতৃ ইন্দু। অম্বিকাই ডেহৰাডুনৰ ৱেলহাম গাৰ্লছ স্কুলত শিক্ষা গ্ৰহণ কৰে। তাৰ পিছত তেওঁ দিল্লী বিশ্ববিদ্যালয়ৰ অন্তৰ্গত ইন্দ্ৰপ্ৰস্থ মহাবিদ্যালয়ৰ পৰা স্নাতকোত্তৰ ডিগ্ৰী লাভ কৰে। তাৰ পিছত তেওঁ বেংককৰ এলাইয়েন্স ফ্ৰেঞ্চাইছৰ চুপেৰিয়ৰ এন লীগৰ ডিপ্লমা লাভ কৰে। তদুপৰি তেওঁ কিউবাৰ হাভানা বিশ্ববিদ্যালয়ৰ পৰা স্পেনিছ কলা আৰু সাহিত্যৰ ওপৰত স্নাতকোত্তৰ ডিপ্লমা লাভ কৰে। ১৯৬১ চনত তেওঁ ভাৰতীয় বিদেশ সেৱাৰ বিষয়া উদয় সোনীৰ লগত বিবাহপাশত আবদ্ধ হয়।

## ৰাজনৈতিক জীৱন
১৯৬৯ চনত অম্বিকা সোনীয়ে ভাৰতীয় জাতীয় কংগ্ৰেছত যোগদান কৰে। ভাৰতৰ বিভাজনৰ সময়ত অম্বিকাৰ দেউতাক অমৃতসৰৰ উপায়ুক্ত আছিল আৰু তেওঁ সেই সময়ত জৱাহৰলাল নেহৰুৰ লগত কাম কৰিবলৈ সুযোগ পাইছিল। ১৯৭৫ চনত তেওঁ ভাৰতীয় যুৱ কংগ্ৰেছৰ অধ্যক্ষ হিচাপে নিযুক্তি লাভ কৰে আৰু সঞ্জয় গান্ধীৰ লগত কাম কৰে। ১৯৭৬ চনত তেওঁ ৰাজ্যসভালৈ নিৰ্বাচিত হয়। ১৯৯৯ চনৰ পৰা ২০০৬ চনলৈ তেওঁ সৰ্ব ভাৰতীয় কংগ্ৰেছ কমিটিৰ সাধাৰণ সম্পাদক পদত অধিষ্ঠিত হৈছিল। ২০০০ চনৰ জানুৱাৰী মাহত তেওঁ পুনৰাই ৰাজ্যসভালৈ নিৰ্বাচিত হয় আৰু ২০০৪ চনৰ জুলাই মাহৰ তেওঁ এই পদত আকৌ নিৰ্বাচিত হয়। ২০০৬ চনৰ ২৯ জানুৱাৰীৰ পৰা ২০০৯ চনৰ ২২ মে লৈকে তেওঁ ভাৰত চৰকাৰৰ পৰ্যটন আৰু সাংস্কৃতিক মন্ত্ৰী আছিল। আকৌ ২০০৯ চনৰ ২২ মে তাৰিখৰ পৰা ২০১২ চনৰ ২৭ অক্টোবৰ তাৰিখে তেওঁ তথ্য আৰু সম্প্ৰচাৰণ মন্ত্ৰী আছিল। ২০১০ চনত তেওঁ আকৌ ৰাজ্যসভালৈ নিৰ্বাচিত হয়।

## প্ৰেছ আৰু ইণ্টাৰনেট স্বাধীনতা
২০১১ চনৰ ২৮ এপ্ৰিল তাৰিখে অভিব্যক্তিৰ স্বাধীনতা আৰু মানৱ অধিকাৰৰ এক আন্তৰ্জাতিক অভিবৰ্তনত অম্বিকা সোনীয়ে ভাৰতৰ মিডিয়া পৃথিৱীৰ আটাইতকৈ স্বাধীন আৰু মুক্ত বুলি উল্লেখ কৰিছিল। কিন্তু দুটা বিখ্যাত প্ৰেছ ৰেংকিং অনুষ্ঠানে তেওঁৰ ভাষ্যৰ ওলোটা তথ্য প্ৰকাশ কৰে। ৰিপৰ্টাৰ ৱিথআউট বৰ্ডাৰে প্ৰকাশ কৰা *বিশ্ব প্ৰেছ স্বাধীনতা ইনডেস্ক*ত ভাৰতে ১৭৯খন দেশৰ ভিতৰত ১৩১ স্থান লাভ কৰে। লগতে ফ্ৰিদম হাউছে জাৰি কৰা *গ্লোৱেল প্ৰেছ স্বাধীনতা ৰেংকিং ২০১২*ৰ মতে ভাৰতৰ স্থান ১৯৭ খনৰ দেশৰ ভিতৰত ৮০ স্থান। 

## তথ্য উৎস

## বাহ্যিক সংযোগ
* 
* তথ্য আৰু সম্প্ৰচাৰণ মন্ত্ৰণালয়ৰ ৱেবচাইট

শ্ৰেণী:ভাৰতৰ ব্যক্তি
শ্ৰেণী:ভাৰতীয় ৰাজনীতিবিদ
শ্ৰেণী:ভাৰত চৰকাৰৰ মন্ত্ৰী
গীতাঞ্জলি থাপা

**গীতাঞ্জলি থাপা** এগৰাকী ভাৰতীয় অভিনেত্ৰী। বহু ৰাষ্ট্ৰীয় আৰু আন্তঃৰাষ্ট্ৰীয় চলচ্চিত্ৰ মহোৎসৱত ছিক্কিমৰ গীতাঞ্জলি থাপাৰ বোলছবি প্ৰদৰ্শিত হোৱাৰ লগতে তেওঁৰ অভিনয় বিশেষ ভাবে সমাদৃত হৈছে। কেইবাটাও ৰাষ্ট্ৰীয় আৰু আন্তৰ্জাতিক বঁটা লাভ কৰা গীতাঞ্জলিয়ে ২০১৩ চনত *লায়াৰ্ছ ডাইছ* নামৰ চলচ্চিত্ৰত কৰা অভিনয়ৰ বাবে ৬১তম শ্ৰেষ্ঠ অভিনেত্ৰীৰ ৰাষ্ট্ৰীয় চলচ্চিত্ৰ বঁটা লাভ কৰিছে।

## ব্যক্তিগত জীৱন
১৯৮৮ চনৰ ১ জানুৱাৰী তাৰিখে ছিক্কিমৰ ৰাজধানী গেংটকত গীতাঞ্জলি থাপাৰ জন্ম হৈছিল। তেওঁ আনুষ্ঠানিক শিক্ষাৰ পাতনি ছিক্কিমৰ টাশ্বি নামগ্যাল একাডেমীত মেলিছিল। তাৰপিছত তেওঁ উচ্চ শিক্ষাৰ বাবে কলকাতালৈ যায়। তেওঁ নিজকে এগৰাকী পেছাদাৰী মডেল হিচাপে প্ৰতিষ্ঠা কৰে। তেওঁ অসমৰ গুৱাহাটীত অনুষ্ঠিত মেগা মিছ নৰ্থ ইষ্ট ২০০৭ সৌন্দৰ্য প্ৰতিযোগিতাত বিজয়ী হৈছিল।

২০০৬ চনত স্কুলত পঢ়ি থকাৰ সময়তে গীতাঞ্জলিয়ে ইংৰাজী ভাষাৰ চুটি ছবি *মিথ*ৰ জৰিয়তে অভিনয় জীৱনৰ পাতনি মেলিছিল। 
## কৰ্মজীৱন
তেওঁ চলচ্চিত্ৰ জগতলৈ প্ৰৱেশ কৰাৰ আগতে নিজকে এক পেছাদাৰী মডেল হিচাপে প্ৰতিষ্ঠা কৰিছিল। তেওঁ ২০১০ চনত *টিনা কি চাবি* বোলছবিত অভিনয় কৰিবলৈ সুযোগ পায়। ইয়াৰ পিছত তেওঁ কমল কেএমৰ ছবি *আই.ডি*ৰ মুখ্য ভূমিকাত অভিনয় কৰে। ইয়াত কৰা অভিনয়ৰ বাবে তেওঁ লছ এঞ্জেলেছ চলচ্চিত্ৰ মহোৎসৱ ২০১৩ত শ্ৰেষ্ঠ পৰিৱেশক আৰু ইমাজিন ইণ্ডিয়া ২০১৩, মাদ্ৰিদত শ্ৰেষ্ঠ অভিনেত্ৰীৰ বঁটা লাভ কৰে।বুচন আন্তঃৰাষ্ট্ৰীয় চলচ্চিত্ৰ মহোৎসৱকে আদি কৰি এই ছবিখন কেইবাখনো ৰাষ্ট্ৰীয় আৰু আন্তঃৰাষ্ট্ৰীয় চলচ্চিত্ৰ মহোৎসৱত প্ৰদৰ্শিত হয়। তাৰ পিছত তেওঁ অমিত খুৰানাৰ *মনচুন শ্বুটিঙ*ত অভিনয় কৰে আৰু এই ছবিখন ক্যা চলচ্চিত্ৰ মহোৎসৱৰ মিডনাইট স্ক্ৰীনিং শিতানত প্ৰদৰ্শিত হয়। তাৰপিছত তেওঁ অনুৰাগ কাশ্যপৰ *দেট ডে আফটাৰ এভৰী ডে*ত অভিনয় কৰে। ২০১৩ চনৰ মুম্বাই চলচ্চিত্ৰ মহোৎসৱত তেওঁৰ পৰৱৰ্তী ছবি গীতু মোহনদাসৰ *লায়াৰ্ছ ডাইছ* প্ৰদৰ্শিত হয়। তাৰপিছত ছবিখন বহুতো চলচ্চিত্ৰ মহোৎসৱত প্ৰদৰ্শিত হয় বিভিন্ন পুৰস্কাৰ লাভ কৰে। গীতাঞ্জলিয়ে ইয়াত কৰা অভিনয়ৰ বাবে শ্ৰেষ্ঠ অভিনেত্ৰীৰ ৬১তম ৰাষ্ট্ৰীয় চলচ্চিত্ৰ বঁটা লাভ কৰে। এই ছবিখন ৮৭তম অস্কাৰ বঁটালৰ শ্ৰেষ্ঠ বিদেশী ভাষাৰ চলচ্চিত্ৰ শিতানলৈ ভাৰতৰ চৰকাৰী মনোনয়ন আছিল। 

তাৰ পিছত তেওঁ অস্কাৰ বঁটা বিজয়ী নিৰ্দেশক দানিছ টানৱিকৰ ছবি *টাইগাৰ্ছ*ত পাকিস্তানী মহিলাৰ চৰিত্ৰত অভিনয় কৰে। এইখন ছবি ট'ৰেণ্ট' আন্তৰ্জাতিক চলচ্চিত্ৰ মহোৎসৱ ২০১৪ ত প্ৰদৰ্শিত হয়। ইয়াৰ লগতে তেওঁ কেইবাখনো বিজ্ঞাপনটো কাম কৰে। তাৰে ভিতৰত উল্লেখযোগ্য হ'ল ঐশ্বৰ্য ৰায়ৰ লগত কৰা *লৰিয়েল*ৰ বিজ্ঞাপন।

শেহতীয়াকৈ তেওঁ *ট্ৰেপড*, *কুছ ভিগে ভিগে অলফাজ*, *পেংটিং লাইফ* আৰু *বাইস্ক'পৱালা*ৰ দৰে ছবিত অভিনয় কৰিছে।

## অভিনয়

### চলচ্চিত্ৰ

### ৱেব চিৰিজ

## তথ্য উৎস

## বাহ্যিক সংযোগ
* 

শ্ৰেণী:ভাৰতৰ ব্যক্তি
শ্ৰেণী:ভাৰতীয় অভিনেত্ৰী
শ্ৰেণী:শ্ৰেষ্ঠ অভিনেত্ৰীৰ ৰাষ্ট্ৰীয় চলচ্চিত্ৰ বঁটা বিজয়ী
পুলৱামাৰ সন্ত্ৰাসবাদী আক্ৰমণ, ২০১৯

১৪ ফেব্ৰুৱাৰী ২০১৯ত, জম্মু শ্ৰীনগৰ ৰাষ্ট্ৰীয় ঘাই পথত ভাৰতীয় সুৰক্ষা কৰ্মীক কঢ়িয়াই নিয়া বাহনৰ ওপৰত হোৱা এই সন্ত্ৰাসবাদী আক্ৰমণত ৪০ জন ভাৰতীয় কেন্দ্ৰীয় সংৰক্ষিত আৰক্ষী বাহিনীৰ কৰ্মী নিহত হয়। জম্মু কাশ্মীৰৰ পুলৱামা জিলাৰ অৱন্তিপুৰৰ লেথপুৰ অঞ্চলত এই আক্ৰমণ সংঘটিত হয়, এই আত্মঘাটী আক্ৰমণত কেন্দ্ৰীয় ৰিজাৰ্ভ পুলিচ বলৰ কৰ্মী নিহত হয়। পাকিস্তানৰ ইছলামী সন্ত্ৰাসবাদী সংগঠন জেশ-এ-মোহম্মদে আক্ৰমণ কৰাৰ কথা স্বীকাৰ কৰিছে।

## তথ্য সংগ্ৰহ

শ্ৰেণী:সন্ত্ৰাসবাদী আক্ৰমণ
শ্ৰেণী:স্বাধীনোত্তৰ ভাৰত
অৰুন্ধতী ভট্টাচাৰ্য্য

**অৰুন্ধতী ভট্টাচাৰ্য্য** (জন্ম: ১৮ মাৰ্চ ১৯৫৬) এগৰাকী ভাৰতীয় বেংকাৰ আৰু ভাৰতীয় ষ্টেট বেংকৰ ভূতপূৰ্ব অধ্যক্ষ। তেওঁ ভাৰতীয় ষ্টেট বেংকৰ প্ৰথম গৰাকী মহিলা অধ্যক্ষ। ২০১৬ চনৰ ফৰ্ব আলোচনীয়ে প্ৰকাশ কৰা বিশ্বৰ শীৰ্ষ ১০০ গৰাকী ক্ষমতাশালী মহিলাৰ তালিকাত ২৫তম স্থান লাভ কৰিছিল। ভাৰতৰ শীৰ্ষ বাণিজ্যিক বিত্তীয় প্ৰতিষ্ঠানৰ অধ্যক্ষ হোৱাৰ বাবে ফৰ্বৰ তালিকাত তেওঁ এই স্থান লাভ কৰিছিল আৰু শীৰ্ষ ২৫ তম স্থান লাভ কৰা একমাত্ৰ ভাৰতীয় মহিলা। 

২০১৮ চনত "অৰুন্ধতী ভট্টাচাৰ্য: দা মেকিং অফ এছবিআইছ ফাৰ্ষ্ট ৱমেন চেয়াৰপাৰচন" নামেৰে সাক্ষাৎকাৰ হাৱাৰ্ড বিজনেছ ৰিভিউ এচেণ্ড ত প্ৰকাশ হয়। 
## প্ৰাৰম্ভিক জীৱন আৰু শিক্ষা
১৯৫৬ চনৰ ১৮ মাৰ্চ তাৰিখে পশ্চিম বংগৰ ৰাজধানী কলকাতাত অৰুন্ধতী ভট্টাচাৰ্য্যৰ জন্ম হৈছিল। তেওঁ বাল্যকাল ছত্তীছগঢ়ৰ ভিলাইত অতিবাহিত কৰে। তেওঁৰ পিতৃ প্ৰদ্যুৎ কুমাৰ ভট্টাচাৰ্য্য বকাৰো ষ্টীল প্লেণ্টত কাম কৰিছিল আৰু মাতৃ কল্যাণী মুখাৰ্জী হোমিওপেথি চিকিৎসক আছিল। তেওঁ বকাৰোৰ ছেণ্ট জেভিয়াৰ্ছ স্কুলত প্ৰাৰম্ভিক শিক্ষা গ্ৰহণ কৰে।

তেওঁ তাৰপিছত লেডী ব্ৰাবৰ্ণ কলেজ আৰু যাদৱপুৰ বিশ্ববিদ্যালয়ত ইংৰাজী সাহিত্য অধ্যয়ন কৰিছিল। তেওঁৰ স্বামী প্ৰীতিময় ভট্টাচাৰ্য্য ভাৰতীয় প্ৰযুক্তিবিদ্যা প্ৰতিষ্ঠান, খড়্গপুৰৰ ভূতপূৰ্ব অধ্যাপক। 

## কৰ্মজীৱন
অৰুন্ধতী ভট্টাচাৰ্য্যয়ে ২২ বছৰ বয়সতে ১৯৭৭ চনত ভাৰতীয় ষ্টেট বেংকত নিৰীক্ষক বিষয়া হিচাপে যোগদান কৰে। তেওঁ ৩৬ বছৰ ভাৰতীয় ষ্টেট বেংকৰ বিভিন্ন পদবীত অধিষ্ঠিত হৈ কাৰ্যভাৰ চলাইছিল। এই সময়ছোৱাত তেওঁ বিদেশী মুদ্ৰা, কোষাগৰ, খুচুৰা বিভাগ, মানৱ সম্পদ আৰু বিনিয়োগ বেংকিংৰ বিভিন্ন পদবীত মকৰল আছিল। তেওঁ ষ্টেট বেংকৰ আমেৰিকা যুক্তৰাষ্ট্ৰৰ নিউয়ৰ্কত অৱস্থিত কাৰ্যালয়তো সেৱা আগবঢ়াইছিল। ইয়াৰ লগতে তেওঁ ষ্টেট বেংকত থাকোঁতে কেইবাটাও নতুন বিভাগ যেনে, এছবিআই সাধাৰণ বীমা, এছবিআই কাষ্টডিয়াল চাৰ্ভিছ, এছবিআই পেঞ্চন ফাণ্ড প্ৰাইভেট লিমিটেড আৰু এছবিআই মেককুৰী আন্তঃগাঁথনি ফাণ্ড। ২০১৩ চনৰ ৩০ ছেপ্টেম্বৰত তেওঁ প্ৰতিপ চৌধুৰীৰ পিছত ষ্টেট বেংকৰ নতুন অধ্যক্ষ হিচাপে নিযুক্তি লাভ কৰে। অধ্যক্ষৰ কাৰ্যভাৰ চলাই থকা সময়ত তেওঁ মহিলা সকলৰ মাতৃত্বৰ চুটি আৰু বয়সিয়াল মহিলা সকলৰ বাবে দুবছৰীয়া ছুটীৰ নীতি কাৰ্যকৰী কৰিছিল। আন্তৰ্জাতিক নাৰী দিৱসৰ দিনা তেওঁ বেংকৰ সকলো মহিলা কৰ্মচাৰীৰ বাবে বিনামূলীয়াকৈ চাৰ্ভিকেল কৰ্কট ৰোগৰ টীকাকৰণ ঘোষণা কৰিছিল। 

২০১৬ চনত তেওঁ বিখ্যাত আলোচনী *ফৰ্ব*ৰ বিশ্বৰ সবাতোকৈ ১০০ গৰাকী ক্ষমতাশালী মহিলাৰ তালিকাত তেওঁ প্ৰথম বাৰৰ বাবে ২৫ তম স্থান লাভ কৰে। একে বছৰে তেওঁ ফৰেইন পলিচী আলোচনীৰ বিশ্বৰ ১০০ গৰাকী শ্ৰেষ্ঠ চিন্তাবিদৰ তালিকাত স্থান লাভ কৰে। ফৰ্চুন আলোচনীয়ে তেওঁক এছিয়া-প্ৰশান্ত মহাসাগৰীয় অঞ্চলৰ চতুৰ্থ ক্ষমতাশালী মহিলা হিচাপে উল্লেখ কৰিছিল। ২০১৭ চনত ইণ্ডিয়া টুডে আলোচনীৰ ভাৰতৰ ৫০ গৰাকী ক্ষমতাশালী ব্যক্তিৰ তালিকাত তেওঁ ১৯তম স্থান লাভ কৰিছিল।

তেওঁ ২০১৬ চনৰ অক্টোবৰ মাহত অৱসৰ গ্ৰহণ কৰিবলগীয়া অৰুন্ধতী ভট্টাচাৰ্য্যৰ কাৰ্যকাল এবছৰ বৃদ্ধি কৰি ২০১৭ চনৰ অক্টোবৰ মাহ কৰা হৈছিল। তেওঁৰ কাৰ্যকালত ভাৰতীয় মহিলা বেংক আৰু পাঁচখন এছবিআইৰ সহযোগী বেংকৰ বিলয় হৈছিল।

২০১৮ চনত *দা এছিয়া এৱাৰ্ডে* তেওঁক বৰ্ষশ্ৰেষ্ঠ বাণিজ্যৰ নেত্ৰী হিচাপে অভিহিত কৰিছিল। ২০১৮ চনৰ ১৭ অক্টোবৰ তাৰিখে তেওঁ ৰিলাইয়েন্স ইণ্ডাষ্ট্ৰীজৰ অতিৰিক্ত, স্বতন্ত্ৰ সঞ্চালক হিচাপে দায়িত্ব গ্ৰহণ কৰে। 
## তথ্যসূত্ৰ

## বাহ্যিক সংযোগ
* অৰুন্ধতী ভট্টাচাৰ্য্যৰ সাক্ষাৎকাৰ 
* অৰুন্ধতী ভট্টাচাৰ্য্যৰ বিষয়ে তথ্য
* ভাৰতৰ শীৰ্ষ বাণিজ্যিক বিত্তীয় প্ৰতিষ্ঠানৰ অধ্যক্ষ: অৰুন্ধতী ভট্টাচাৰ্য্য
* অৰুন্ধতী ভট্টাচাৰ্য্যৰ  বিষয়ে বাতৰি

শ্ৰেণী:ভাৰতৰ ব্যক্তি
শ্ৰেণী:জীৱিত ব্যক্তি
শ্ৰেণী:ভাৰতীয় বেংকাৰ
১৬ ফেব্ৰুৱাৰী

**১৬ ফেব্ৰুৱাৰী** (ইংৰাজী: 16 February) দিনটো গ্ৰেগৰিয়ান বৰ্ষপঞ্জী অনুসাৰে বছৰৰ ৪৭ তম দিন। বছৰটো শেষ হ’বলৈ এই দিনৰ পৰা মুঠ ৩১৮টা দিন (অধিবৰ্ষত ৩১৯টা দিন) বাকী থাকে। এইদিনটোত ঘটা কেইটামান উল্লেখযোগ্য ঘটনা -

## জন্ম
* ১৯২৫ - প্ৰমোদচন্দ্ৰ ভট্টাচাৰ্য, অসমীয়া গৱেষক, ভাষাবিদ, কবি, অভিধানপ্ৰণেতা।
* ১৯৩২ - অৰ্চনা শৰ্মা, ভাৰতীয় উদ্ভিদ বিজ্ঞানী।
* ১৯৪২ - প্ৰবীণ চন্দ্ৰ দাস, অসমীয়া লোক-সংস্কৃতিবিদ, গৱেষক, অধ্যাপক, লেখক, সম্পাদক।
* ১৯৪৮ - বন্দিতা ফুকন, অসমীয়া ঔপন্যাসিক, গল্পকাৰ, অনুবাদক, শিশু-সাহিত্যিক।
* ১৯৬১ - মৃদুস্মিতা ফুকন, অসমীয়া প্ৰবন্ধকাৰ, গল্পকাৰ, অনুবাদক, শিশু সাহিত্যিক।
* ১৯৭৯ - ভেলেণ্টিন’ ৰ’ছি, ইটালীৰ পেছাদাৰী মটৰচাইকেল দৌৰৰ (ৰেচিং) প্ৰতিযোগী।
* ১৯৮৯ - এলিজাবেথ অলচেন, আমেৰিকান অভিনেত্ৰী।

## মৃত্যু
* ১৯৪৪ - দাদাচাহেব ফাল্কে, ভাৰতীয় চলচ্চিত্ৰ পৰিচালক আৰু প্ৰযোজক আছিল। তেওঁক ভাৰতীয় চলচ্চিত্ৰৰ জনক হিচাপে গণ্য কৰা হয়।
* ১৯৮৩ - কল্যাণী দাস, ভাৰতীয় বিপ্লৱী।
* ২০২২ - বাপ্পী লাহিড়ী, ভাৰতীয় গায়ক, সুৰকাৰ, ৰাজনীতিবিদ আৰু ৰেকৰ্ড প্ৰযোজক।

## দিৱস
* উজ্জ্বল তৰাৰ দিৱস (উত্তৰ কোৰিয়া)।
* উদ্ভাৱন দিৱস (যুক্তৰাষ্ট্ৰ)।

## তথ্য সংগ্ৰহ

শ্ৰেণী:ফেব্ৰুৱাৰী
শ্ৰেণী:ইংৰাজী বৰ্ষপঞ্জীৰ দিন
লখিমী বৰুৱা

**লখিমী বৰুৱা** হৈছে অসমৰ প্ৰথম আৰু একমাত্ৰ মহিলা সমবায় বেংক কনকলতা মহিলা নগৰীয়া সমবায় বেংকৰ প্ৰতিষ্ঠাপক। তেওঁ ১৯৯৮ চনৰ ২২ মে তাৰিখে সমবায় সমিতি আইন-১৯৪৯ৰ অধীনত স্বাধীনতা সংগ্ৰামী শ্বহীদ কনকলতা বৰুৱাৰ নামেৰে নামাংকিত কৰি মহিলা নগৰীয়া সমবায় বেংক লিমিটেডৰ স্থাপনা কৰিছিল। পাছলৈ ২০০০ চনৰ ১৬ ফেব্ৰুৱাৰী তাৰিখে ভাৰতৰ ৰিজাৰ্ভ বেংকে বেংকিং ব্যৱসায় আৰম্ভ কৰিবলৈ এই বেংকক লাইচেঞ্চ প্ৰদান কৰে। তেওঁক ভাৰত চৰকাৰে ২০২১ চনত চতুৰ্থ সৰ্বোচ্চ অসামৰিক সম্মান পদ্মশ্ৰী বঁটাৰে সন্মানিত কৰে।

## জন্ম আৰু প্ৰাৰম্ভিক জীৱন
লখিমী বৰুৱাৰ জন্ম হৈছিল যোৰহাট জিলাৰ এখন সৰু গাঁৱত। আৰ্থিক সমস্যাৰ বাবে ১৯৬৯ চনত তেওঁ কলেজীয়া শিক্ষা আধাতে সামৰিব লগা হৈছিল। ১৯৭৩ চনত তেওঁৰ বিয়া হয়। বিয়াৰ পাছত তেওঁ আধৰুৱা শিক্ষা সমাপ্ত কৰাৰ উদ্দেশ্যে আকৌ পঢ়া শুনাত লাগে আৰু ১৯৮০ চনত গ্ৰেজুৱেচন সম্পূৰ্ণ কৰে। ইয়াৰ পাছত তেওঁ এটা বেংকত চাকৰি কৰিবলৈ লয়।

## কৰ্ম জীৱন
বিয়াৰ পাছত গ্ৰেজুৱেচন সম্পূৰ্ণ কৰি বেংকত চাকৰি কৰি থকা সময়ত তেওঁ উপলব্ধি কৰিছিল যে শিক্ষা দীক্ষা নথকা মহিলা সকলৰ পইচা সাচি ৰখাৰ অভ্যাস নাই কাৰণ তেওঁলোকৰ বিত্তীয় শিক্ষাৰ অভাৱ। সেইবাবে ১৯৮৩ চনত লখিমী বৰুৱাই যোৰহাটৰ দক্ষিণ সৰ্বাইবন্ধা অঞ্চলত এখন মহিলা সমিতি গঠন কৰিছিল যাৰ জৰিয়তে তেওঁ আৰ্থিকভাবে পিছপৰা মহিলা সকলক লগত লৈ তেওঁলোকৰ বাবে কাম কৰিছিল। বহুবছৰ ধৰি বেংকত কাম কৰাৰ পাছত ১৯৯০ চনত তেওঁ মহিলা সমবায় বেংক আৰম্ভ কৰাৰ চিন্তা চৰ্চা কৰিছিল। অৱশেষত ১৯৯৮ চনত ৮.৪৬ লাখ টকা মূলধন হিচাপে লৈ ১৯৯৮ চনৰ ২২ মে তাৰিখে সমবায় সমিতি আইন-১৯৪৯ৰ অধীনত তেওঁ শ্বহীদ কনকলতা বৰুৱাৰ নামেৰে নামকৰণ কৰি কনকলতা মহিলা আৰবান কোঅপাৰেটিভ বেংক গঠন কৰিবলৈ সক্ষম হয় কনকলতা মহিলা কোঅপাৰেটিভ বেংক হৈছে উত্তৰ পূৰ্বাঞ্চলৰ প্ৰথমটো মহিলা সমবায় বেংক। এই বেংকৰ প্ৰত্যেক গৰাকী বিষয়া কৰ্মচাৰীয়েই নাৰী। এই সমবায় বেংকৰ মূল উদ্দেশ্য হৈছে মহিলা সৱলীকৰণ আৰু সমবায় বেংকিংৰ মাধ্যমেৰে দুৰ্বল শ্ৰেণীৰ মহিলা সদস্যা সকলক বিত্তীয় শিক্ষাপ্ৰদান কৰা।

## বঁটা আৰু সন্মান

২০১৬ চনৰ মাৰ্চ মাহত, আন্তঃৰাষ্ট্ৰীয় মহিলা দিৱসত ভাৰত চৰকাৰৰ মহিলা আৰু শিশু কল্যাণ মন্ত্ৰ্যালয়ৰ তৰফৰ পৰা কনকলতা মহিলা আৰবান কোঅপাৰেটিভ বেংক লৈ নাৰী সৱলীকৰণৰ দিশত উল্লেখযোগ্য ভূমিকা গ্ৰহণ কৰাৰ বাবে নাৰী শক্তি বঁটা প্ৰদান কৰা হয়। লখিমী বৰুৱাই বেংকৰ হৈ পূৰ্বৰ ৰাষ্ট্ৰপতি প্ৰণৱ মুখাৰ্জীৰ পৰা নতুন দিল্লীত দেৱী অহল্যাবাই হোলকাৰ বঁটা গ্ৰহণ কৰে। তেওঁক ভাৰত চৰকাৰে ২০২১ চনত সমাজসেৱা ক্ষেত্ৰত চতুৰ্থ সৰ্বোচ্চ অসামৰিক সম্মান পদ্মশ্ৰী বঁটাৰে সন্মানিত কৰে।

## তথ্য সূত্ৰ

শ্ৰেণী:অসমৰ ব্যক্তি
শ্ৰেণী:জীৱিত ব্যক্তি
শ্ৰেণী:অসমৰ সমাজকৰ্মী
শ্ৰেণী:পদ্মশ্ৰী বঁটা বিজয়ী
১৮ ফেব্ৰুৱাৰী

**১৮ ফেব্ৰুৱাৰী**  দিনটো গ্ৰেগৰিয়ান বৰ্ষপঞ্জী অনুসাৰে বছৰৰ ৪৯তম দিন। বছৰটো শেষ হ’বলৈ এই দিনৰ পৰা মুঠ ৩১৬টা দিন (অধিবৰ্ষত ৩১৭ দিন) বাকী থাকে। 

## উল্লেখযোগ্য ঘটনা
* ১৯৮৩ - অসমৰ নগাঁও জিলাৰ নেলীত সংঘটিত হোৱা ছঘণ্টা জুৰি চলা নেলীৰ হত্যাকাণ্ডত মুঠ ২,১৯১ জন লোকৰ প্ৰাণ হানি হৈছিল(বেচৰকাৰী সূত্ৰৰ মতে এই সংখ্যা প্ৰায় ১০,০০০)।

## জন্ম
* ১৭৪৫ - আলেছেন্দ্ৰো ভল্টা, ইটালীয়ান পদাৰ্থ বিজ্ঞানী, ৰসায়ন বিজ্ঞানী।
* ১৮৩৬ - ৰামকৃষ্ণ পৰমহংস, ভাৰতৰ সন্ত তথা ধৰ্মাচাৰক।
* ১৯২৪ - হিতেশ ডেকা, অসমীয়া সাহিত্যিক।
* ১৯২৫ - কৃষ্ণা সোব্‌তি, ভাৰতীয় সাহিত্যিক।
* ১৯২৬ - নলিনী জয়ৱন্ত, ভাৰতীয় অভিনেত্ৰী।
* ১৯৩০ - ত্ৰৈলোক্য দত্ত, অসমীয়া কাৰ্টুনিষ্ট আৰু চিত্ৰশিল্পী।
* ১৯৩১ - টনি মৰিছন, আমেৰিকান সাহিত্যিক আৰু অধ্যাপক।
* ১৯৪৭ - বিজু ফুকন, অসমীয়া চলচ্চিত্ৰ অভিনেতা।
* ১৯৯৬ - অনুপমা পৰমেশ্বৰন, ভাৰতীয় অভিনেত্ৰী।
* ২০০২ - মনু ভাকৰ, ভাৰতীয় শ্বুটাৰ।

## মৃত্যু
* ১৫৬৪ - মাইকেলেঞ্জেল', ইটালীৰ ভাস্কৰ্যবিদ, চিত্ৰকৰ, স্থপতিবিদ, কবি আৰু অভিযন্তা।

## দিৱস
* স্বাধীনতা দিৱস (গাম্বিয়া)।
* ৰাষ্ট্ৰীয় গণতন্ত্ৰ দিৱস (নেপাল)।

## তথ্য সংগ্ৰহ

শ্ৰেণী:ফেব্ৰুৱাৰী
শ্ৰেণী:ইংৰাজী বৰ্ষপঞ্জীৰ দিন
চিত্ৰাংগদা

**চিত্ৰাংগদা** () হিন্দু মহাগ্ৰন্থ মহাভাৰতৰ কাহিনীমতে ৰজা চিত্ৰবাহনৰ জীয়ৰী আৰু পাণ্ডৱ অৰ্জুনৰ এগৰাকী পত্নী। অৰ্জুন আৰু চিত্ৰাংগদাৰ বব্ৰুবাহনৰ নামৰ এক পুত্ৰ আছিল।

## অৰ্জুনৰ সৈতে বিবাহ
বনবাসৰ সময়ত অনাই-বনাই ফুৰোঁতে এদিন অৰ্জুন মণিপুৰ ৰাজ্যত উপস্থিত হ'ল। তাৰ ৰজা চিত্ৰবাহনক সাক্ষাৎ কৰোঁতে তেওঁ ৰজাৰ জীয়েক চিত্ৰাংগদাক দেখে আৰু প্ৰেমত পৰে। অৰ্জুনে ৰজাক চিত্ৰাংগদাক বিয়া পাতিবলৈ অনুমতি বিচাৰোঁতে ৰজাই তেওঁক পূৰ্বপুৰুষ প্ৰভাঞ্জনৰ কাহিনী শুনালে। প্ৰভাঞ্জন বহুকাল নিঃসন্তান আছিল আৰু উত্তৰাধিকাৰী পাবলৈ নানা চেষ্টা কৰিছিল। অৱশেষত শিৱই তেওঁৰ প্ৰাৰ্থনা শুনি আৱিৰ্ভাৱ হয় আৰু বৰ দিয়ে যে প্ৰভাঞ্জনৰ উপৰিপুৰুষৰ এটাকৈ সন্তান হ'বই। কিন্তু চিত্ৰবাহনৰ পুত্ৰ সন্তান নাছিল, এগৰাকী জীয়েকেই আছিল। গতিকে তেওঁ ৰাজ্যৰ নীতি অনুসৰি চিত্ৰাংগদাক “পুত্ৰিকা” ঘোষণা কৰিছিল। ইয়াৰ অৰ্থ আছিল যে চিত্ৰাংগদাৰ পুত্ৰ জন্ম হ'লে সেই পুত্ৰই উত্তৰাধিকাৰী হ'ব, আৰু কোনো নহয়। অৰ্জুনেও সেই ৰাজ্যৰ ৰজা হ'বলৈ মন মেলিব নোৱাৰে।

অৰ্জুন এই কথাত সন্মত হ'ল। চিত্ৰাংগদাক বিয়া কৰাই তেওঁ একেলগে তিনি বছৰ কটায়। চিত্ৰাংগদাই অৰ্জুনৰ ঔৰষত এটা ল'ৰাৰ জন্ম দিয়াৰ পাছত অৰ্জুনে তেওঁ আৰু পিতাকৰ পৰা অনুমতি লৈ পুনৰ বনবাসলৈ ঘূৰি যায়। ইফালে চিত্ৰবাহনৰ পাছত বব্ৰুবাহন মণিপুৰৰ ৰজা হয়। মহাভাৰতৰ যুদ্ধৰ পাছত যুধিষ্ঠিৰে অশ্বমেধ যজ্ঞ পাতোঁতে যজ্ঞৰ ঘোঁৰা আহি মণিপুৰ ৰাজ্য পালেহি। তেতিয়া অৰ্জুন আৰু পিতাকক চিনি নোপোৱা বব্ৰুবাহনৰ মাজত যুদ্ধ হয়। যুদ্ধত অৰ্জুনৰ মৃত্যু হোৱাৰ পাছতহে বব্ৰুবাহনে সত্য গম পায়। তেতিয়া অৰ্জুনৰ আন এগৰাকী পত্নী নাগকন্যা উলুপীয়ে মৃতসঞ্জীৱনী মণিৰ সহায়ত অৰ্জুনক পুনৰ্জীৱন দিয়ে।

## অন্য সাহিত্যত
কবিগুৰু ৰবীন্দ্ৰনাথ ঠাকুৰে চিত্ৰাংগদাৰ চৰিত্ৰক লৈ এখন নাটক লিখিছিল। এই নাটকত পোৰাণিক কাহিনীটো তেখেতে অলপ সালসলনি কৰিছিল। ৰজা চিত্ৰবাহনে এটা পুত্ৰ সন্তান বিছাৰিছিল, কিন্তু পুত্ৰীহে জন্ম হ'ল। তেতিয়া ৰজাই চিত্ৰাংগদাকে ল'ৰাৰ নিচিনাকৈ যুদ্ধৰ শিক্ষা দি ডাঙৰ-দীঘল কৰে। বনবাসৰ সময়ত অৰ্জুন মণিপুৰত উপস্থিত হওঁতে তেওঁক দেখি চিত্ৰাংগদা প্ৰেমত পৰে। কিন্তু পুৰুষসুলভ স্বভাৱৰ বাবে অৰ্জুনে প্ৰত্যাখ্যান কৰিব বুলি তেওঁক প্ৰেমৰ দেৱতা মদনক প্ৰাৰ্থনা কৰে যাতে নাৰীসুলভ কমনীয়তা দিয়ে। ইয়াৰ পাছত অৰ্জুনৰ ওচৰলৈ যাওঁতে অৰ্জুন তেওঁক দেখি মুগ্ধ হয়। শত্ৰুৱে মণিপুৰ আক্ৰমণ কৰোঁতে যেতিয়া চিত্ৰাংগদা যুঁজলৈ যায় তেতিয়াহে অৰ্জুনে তেওঁৰ প্ৰকৃত পৰিচয় জানিব পাৰে। যুঁজাৰু চেহেৰাৰ কুঁৱৰীকহে অৰ্জুনে অধিক পছন্দ কৰাত চিত্ৰাংগদাই মদনক অনুৰোধ কৰি পুনৰ আগৰ ৰূপ ঘূৰাই লয়।

## টোকা
* *Citrāngadā* in: M.M.S. Shastri Chitrao, *Bharatavarshiya Prachin Charitrakosha* (Dictionary of Ancient Indian Biography, in Hindi), Pune 1964, p. 213
* *The Mahabharata of Krishna Dvaipayana Vyasa*, trl. from the original Sanskrit by Kisari Mohan Ganguli, Calcutta 1883-1896
* *Chitrangada* in: Wilfried Huchzermeyer, *Studies in the Mahabharata*, edition sawitri 2018, p. 17-19. (also as E-Book)

## তথ্যসূত্ৰ

শ্ৰেণী:মহাভাৰতৰ চৰিত্ৰ
ভানু আথাইয়া

**ভানু আথাইয়া** (; ২৮ এপ্ৰিল ১৯২৯ - ১৫ অক্টোবৰ ২০২০) এগৰাকী ভাৰতীয় কষ্টিউম ডিজাইনাৰ। তেওঁ ১৯৫০ৰ দশকৰ পৰা প্ৰায় ১০০খন চলচ্চিত্ৰৰ কষ্টিউম ডিজাইন কৰিছে। তেওঁ ১৯৫৬ চনৰ 'চি.আই.ডি.' বোলছবিৰ বেশভূষা তৈয়াৰ কৰি তেওঁ কষ্টিউম ডিজাইনাৰ হিচাপে পৰ্দাপন কৰিছিল। তাৰ পিছত তেওঁ বিখ্যাত নিৰ্দেশক গুৰু দত্তৰ ছবি 'প্যাছা' (১৯৫৭), 'চৌধবী কা চান্দ' (১৯৬০) আৰু 'চাহিব বিবি ঔৰ গুলাম'ত (১৯৬২) কষ্টিউম ডিজাইন কৰে। তেওঁ সুদীৰ্ঘ ৫০ বছৰ কষ্টিউম ডিজাইনৰ লগত জড়িত আছিল। তেওঁ 'গান্ধী' চলচ্চিত্ৰত কৰা কষ্টিউম ডিজাইনৰ বাবে ১৯৮২ চনত শ্ৰেষ্ঠ কষ্টিউম ডিজাইনৰ অস্কাৰ বঁটা। তেওঁ অস্কাৰ বঁটা লাভ কৰা প্ৰথম ভাৰতীয়। ইয়াৰ লগতে তেওঁ দুটা ৰাষ্ট্ৰীয় চলচ্চিত্ৰ বঁটা লাভ কৰিছে। ১৯৯১ চনত তেওঁ 'লেকিন' আৰু ২০০২ চনত 'লগান' ছবিৰ বাবে শ্ৰেষ্ঠ কষ্টিউম ডিজাইনৰ ৩৮তম আৰু ৪৯তম ৰাষ্ট্ৰীয় চলচ্চিত্ৰ বঁটা লাভ কৰিছিল।

২০১০ চনৰ মাৰ্চ মাহত তেওঁৰ 'দা আৰ্ট অফ কষ্টিউম ডিজাইন' গ্ৰন্থখন প্ৰকাশিত হয়। হাৰ্পাৰ কনিন্সৰ দ্বাৰা প্ৰকাশিত এই কিতাপ তেওঁ ২০১৩ চনৰ ১৩ জানুৱাৰী তাৰিখে চতুৰ্দশ দালাই লামাক উপহাৰ দিছিল।

২০১২ চনৰ ১৫ ডিচেম্বৰ তাৰিখে তেওঁ তেওঁৰ অস্কাৰ বঁটা একাডেমীলৈ ঘূৰাই দিয়ে। তেওঁৰ মৃত্যুৰ পিছত তেওঁৰ পৰিয়ালে এই বঁটাৰ ভালকৈ যত্ন লব নোৱাৰিব বুলি তেওঁ এই বঁটা একাডেমীলৈ ঘূৰাই দিছিল।

২০২০ চনৰ ১৫ অক্টোবৰ তাৰিখে মহাৰাষ্ট্ৰৰ মুম্বাইত ৯১ বছৰ বয়সত ভানু আথাইয়াৰ মৃত্যু হয়।

## প্ৰাৰম্ভিক জীৱন
১৯২৯ চনৰ ২৮ এপ্ৰিল তাৰিখে ব্ৰিটিছ ভাৰতৰ কলহাপুৰ ৰাজ্যৰ কলহাপুৰত ভানুমতী আন্নাচাহিব ৰাজোপাধ্যায়ৰ জন্ম হৈছিল। তেওঁৰ পিতৃ আন্নাচাহিব আৰু মাতৃ শান্তাবাঈ ৰাজোপাধ্যায়। তেওঁ সাতজন সন্তানৰ ভিতৰত তৃতীয় সন্তান আছিল। ভানুৰ পিতৃ আন্নাচাহিব এজন চিত্ৰকৰ আছিল। তেওঁ ন বছৰ বয়সতে পিতৃহাৰা হৈছিল।

তেওঁৰ প্ৰাৰম্ভিক শিক্ষা ঘৰতে আৰম্ভ হৈছিল। তেওঁৰ শিক্ষকে তেওঁৰ ঘৰলৈ আহি ছবি আঁকিবলৈ শিকাইছিল। স্কুলীয়া শিক্ষা সমাপ্ত কৰি তেওঁ মুম্বাইৰ ছাৰ জে. জে. স্কুল অফ আৰ্টত নামভৰ্তি কৰে। তাৰপৰা তেওঁ ললিত কলা বিভাগৰ প্ৰথম হৈ সোণৰ পদক আৰু ফেল'শ্বিপ লাভ কৰি স্নাতক ডিগ্ৰী লাভ কৰে। তেওঁ ফ্ৰান্সিছ নিউটন সৌজায়ে প্ৰতিষ্ঠা কৰা প্ৰগেচীভ আৰ্টিষ্টছ গ্ৰুপলৈ সদস্য হিচাপে মনোনীত হৈছিল।

## ব্যক্তিগত জীৱন
ভানু আথাইয়ায়ে কবি আৰু গীতিকাৰ সত্যেন্দ্ৰ আথাইয়াৰ লগত বিবাহপাশত আৱদ্ধ হয়। কিন্তু পিছলৈ তেওঁলোকৰ বিবাহ বিচ্ছেদ হয়। তেওঁলোকৰ এগৰাকী জীয়েক আছে আৰু তেওঁ এতিয়া পৰিয়ালৰ সৈতে কলকাতাত থাকে। ভানুয়ে বৰ্তমান মুম্বাইত বাস কৰে।

## বঁটা আৰু মনোনয়ন

## তথ্য উৎস

## বাহ্যিক সংযোগ

*নিউয়ৰ্ক টাইমছত ভানু আঠাইয়াৰ চলচ্চিত্ৰপঞ্জী 
* 

শ্ৰেণী:ভাৰতৰ ব্যক্তি
শ্ৰেণী:মৃত ব্যক্তি
শ্ৰেণী:একাডেমী বঁটা বিজয়ী
শ্ৰেণী:শ্ৰেষ্ঠ বেশভূষাৰ ৰাষ্ট্ৰীয় চলচ্চিত্ৰ বঁটা বিজয়ী
শ্ৰেণী:ফিল্মফেয়াৰ বঁটা বিজয়ী
বৈষ্ণৱ সাহিত্য

মহাপুৰুষ শ্ৰী শ্ৰীমন্ত শংকৰদেৱ আৰু মাধৱদেৱৰ নিজৰ সাহিত্য, কৃষ্টি সংস্কৃতি নিদৰ্শনৰ পৰা আৰম্ভ কৰি তেওঁলোকৰ পাছৰ ভকত বৈষ্ণৱ (আজি পৰ্যন্ত) সকলে যি  ভগৱন্তৰ গুণ গৰিমা গাই উত্তৰাধিকাৰী সকলৰ জ্ঞানৰ অৰ্থে যি নীতি শাস্ত্ৰ লিখি থৈ গৈছে বা যি লিখি আছে , তেনে শাস্ত্ৰ বা পুথি যি সাহিত্যৰ আধাৰত জড়িত হৈ আছে তেনে সাহিত্যক বৈষ্ণৱ সাহিত্য বোলে । 

এই সাহিত্যৰ আৰম্ভণি মহেন্দ্ৰ কন্দলী,  শংকৰদেৱ, মাধৱদেৱ, ৰামানন্দ ইত্যাদি মহাপুৰুষ সকলৰ পৰা আদি কৰি ৰামকান্ত মুক্তিয়াৰ আতা লৈকে যি সকলে বৈষ্ণৱ ধৰ্মৰ আধাৰত ভক্তিমূলক   ভাবে কৰা সকলো ৰচনা বৈষ্ণৱ সাহিত্যৰ অন্তৰ্গত । 

বৈষ্ণৱ সাহিত্যৰ ৰচনাসমূহ :- কীৰ্তন, নৱম, দশম, গুণমালা, ভাগৱত, পুৰাণ, বেদ ইত্যাদি ।

শ্ৰেণী:অসমীয়া সাহিত্য
শ্ৰেণী:ভক্তি আন্দোলন